Ez a dokumentum a(z) Vildagliptin/Metformin hydrochloride Accord jóváhagyott kísérőiratait képezi, és változáskövetéssel jelölve tartalmazza a kísérőiratokat érintő előző eljárás (EMA/VR/0000261613) óta eszközölt változtatásokat. 
 
További információ az Európai Gyógyszerügynökség honlapján található: https://www.ema.europa.eu/en/medicines/human/EPAR/vildagliptin-metformin-hydrochloride-accord

















I. MELLÉKLET

ALKALMAZÁSI ELŐÍRÁS

1.	A GYÓGYSZER NEVE

Vildagliptin/Metformin hydrochloride Accord 50 mg/850 mg filmtabletta
Vildagliptin/Metformin hydrochloride Accord 50 mg/1000 mg filmtabletta


2.	MINŐSÉGI ÉS MENNYISÉGI ÖSSZETÉTEL

Vildagliptin/Metformin hydrochloride Accord 50 mg/850 mg filmtabletta

50 mg vildagliptint és 850 mg metformin-hidrokloridot (ami 660 mg metforminnak felel meg) tartalmaz filmtablettánként.

Vildagliptin/Metformin hydrochloride Accord 50 mg/1000 mg filmtabletta

50 mg vildagliptint és 1000 mg metformin-hidrokloridot (ami 780 mg metforminnak felel meg) tartalmaz filmtablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Filmtabletta (tabletta).

Vildagliptin/Metformin hydrochloride Accord 50 mg/850 mg filmtabletta

Sárga, ovális, mindkét oldalán domború filmtabletta, egyik oldalán mélynyomott „GG2” jelöléssel, a másik oldala sima. A tabletta mérete körülbelül 20,15 × 8,00 mm.

Vildagliptin/Metformin hydrochloride Accord 50 mg/1000 mg filmtabletta

Sötétsárga, ovális, mindkét oldalán domború filmtabletta, egyik oldalán mélynyomott „GG3” jelöléssel, a másik oldala sima. A tabletta mérete körülbelül 21,11 × 8,38 mm.


4.	KLINIKAI JELLEMZŐK

4.1	Terápiás javallatok

A Vildagliptin/Metformin hydrochloride Accord a 2-es típusú cukorbetegségben szenvedő felnőttek glykaemiás kontrolljának javítására javallott a diéta és a testmozgás kiegészítéseként:
· Olyan betegeknél, akiknél a monoterápiában alkalmazott metformin-hidroklorid nem biztosít megfelelő kontrollt.
· Olyan betegeknél, akiket már különálló tablettákban adott vildagliptin és metformin-hidroklorid kombinációval kezelnek.
· Más gyógyszerekkel, köztük inzulinnal kombinálva a cukorbetegség kezelésére abban az esetben, ha ezek az egyéb gyógyszerek nem biztosítanak megfelelő glykaemiás kontrollt (a különböző kombinációkkal rendelkezésre álló adatokat lásd a 4.4, 4.5 és 5.1 pontban).

4.2	Adagolás és alkalmazás

Normál veseműködésű felnőttek (GFR ≥ 90 ml/perc)
A Vildagliptin/Metformin hydrochloride Accord-dal végzett antihyperglykaemiás kezelés dózisát a beteg aktuális kezelési rendje, a gyógyszer hatásossága és tolerabilitása alapján egyénre kell szabni úgy, hogy eközben a vildagliptin ne haladja meg az ajánlott 100 mg‑os maximális napi dózist. A Vildagliptin/Metformin hydrochloride Accord adagolása vagy az 50 mg/850 mg‑os vagy az 50 mg/1000 mg‑os hatáserősségű tablettával kezdhető el, naponta kétszer adva, egyik tabletta reggel és a másik este.

-	A metformin-monoterápia maximális tolerált dózisával nem megfelelően kontrollált betegek:
A Vildagliptin/Metformin hydrochloride Accord kezdő dózisának naponta kétszer 50 mg vildagliptint (100 mg teljes napi dózist), plusz a már szedett metformin dózist kell biztosítania.

-	A külön-külön adott vildagliptin és metformin tablettákról átállításra kerülő betegek:
A Vildagliptin/Metformin hydrochloride Accord alkalmazását a már szedett vildagliptin és metformin dózisban kell elkezdeni.

-	A metformin és egy szulfonilurea kettős kombinációjával nem megfelelően kontrollált betegek:
A Vildagliptin/Metformin hydrochloride Accord dózisának naponta kétszer 50 mg vildagliptint (100 mg teljes napi dózist) és a már szedett metformin dózishoz hasonló dózist kell biztosítania. Ha a Vildagliptin/Metformin hydrochloride Accord-ot szulfonilureával együttesen alkalmazzák, akkor a hypoglykaemia kockázatának csökkentése érdekében mérlegelni kell a szulfonilurea kisebb dózisban történő alkalmazását.

-	Az inzulin és a metformin maximális tolerált dózisának kettős kombinációjával nem megfelelően kontrollált betegek:
A Vildagliptin/Metformin hydrochloride Accord dózisának naponta kétszer 50 mg vildagliptint (100 mg teljes napi dózist) és a már szedett metformin dózishoz hasonló dózist kell biztosítania.

A vildagliptin és a metformin biztonságosságát és hatásosságát tiazolidindiont is tartalmazó hármas, orális kombinációban nem igazolták.

Különleges betegcsoportok
Idősek (≥ 65 év)
Mivel a metformin a vesén keresztül választódik ki, és az idős betegeknél jellemző a vesekárosodás kialakulása, a Vildagliptin/Metformin hydrochloride Accord-ot szedő idősek veseműködését rendszeresen ellenőrizni kell (lásd 4.4 és 5.2 pont).

Vesekárosodás
A GFR értékét a metformin-tartalmú készítménnyel folytatott kezelés megkezdése előtt és a kezelés során legalább évente ellenőrizni kell. A vesekárosodás további romlása szempontjából fokozott kockázatnak kitett betegeknél és időseknél a veseműködés gyakoribb, például 3‑6 havonta történő ellenőrzése szükséges.

A metformin maximális napi dózisát lehetőleg naponta 2‑3 részre kell elosztani. Azon betegeknél, akiknél a GFR < 60 ml/perc, a laktátacidózis kockázatát esetlegesen növelő faktorokat (lásd 4.4 pont) felül kell vizsgálni, mielőtt a metformin-kezelés megkezdése felmerül.

Amennyiben nem áll rendelkezésre a Vildagliptin/Metformin hydrochloride Accord megfelelő hatáserősségű formája, a fix dózisú kombináció helyett az egyedi monokomponenseket kell alkalmazni.

	GFR ml/perc
	Metformin
	Vildagliptin

	60‑89
	A maximális napi dózis 3000 mg.
A vesekárosodáshoz mérten megfontolandó a dózis csökkentése.
	A dózis módosítása nem szükséges.

	45‑59
	A maximális napi dózis 2000 mg.
A kezdő dózis legfeljebb a maximális dózis fele.
	A maximális teljes napi dózis 50 mg.

	30‑44
	A maximális napi dózis 1000 mg.
A kezdő dózis legfeljebb a maximális dózis fele.
	

	<30
	A metformin ellenjavallt.
	



Májkárosodás
A Vildagliptin/Metformin hydrochloride Accord-ot nem szabad alkalmazni májkárosodásban szenvedő betegek esetén, beleértve azokat a betegeket is, akiknél a kezelés előtt a glutamát-piruvát-transzamináz (GPT [ALAT]) vagy a glutamát-oxálacetát-transzamináz (GOT [ASAT]) szintje meghaladja a normálérték felső határának 3-szorosát (lásd 4.3, 4.4 és 4.8 pont).

Gyermekek és serdülők
A Vildagliptin/Metformin hydrochloride Accord nem ajánlott gyermekek és serdülők (< 18 év) számára. A Vildagliptin/Metformin hydrochloride Accord biztonságosságát és hatásosságát gyermekek és serdülők (< 18 év) esetén nem igazolták. Nincsenek rendelkezésre álló adatok.

Az alkalmazás módja

Szájon át történő alkalmazásra.
A Vildagliptin/Metformin hydrochloride Accord étkezés közben történő vagy közvetlenül az étkezést követő bevétele csökkentheti a metforminnal összefüggő emésztőrendszeri tüneteket (lásd még 5.2 pont).

4.3	Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.
· Akut metabolikus acidózis bármely formája (például laktátacidózis, diabéteszes ketoacidózis).
· Diabéteszes prekóma.
· Súlyos vesekárosodás (GRF < 30 ml/perc) (lásd 4.4 pont).
· Olyan akut állapotok, amelyek megváltoztathatják a veseműködést, mint például:
· dehidráció,
· súlyos fertőzés,
· sokk,
· jódozott kontrasztanyagok intravaszkuláris alkalmazása (lásd 4.4 pont).
· Olyan akut vagy krónikus kórképek, amelyek szöveti hypoxiát idézhetnek elő, mint például:
· keringési vagy légzési elégtelenség,
· szívinfarktus a közelmúltban,
· sokk.
· Májkárosodás (lásd 4.2, 4.4 és 4.8 pont).
· Akut alkoholintoxikáció, alkoholizmus.
· Szoptatás (lásd 4.6 pont).

4.4	Különleges figyelmeztetések és az alkalmazással kapcsolatos óvintézkedések

Általánosságban

A Vildagliptin/Metformin hydrochloride Accord az inzulint igénylő betegeknél nem helyettesíti az inzulint, és nem alkalmazható 1-es típusú cukorbetegségben szenvedő betegeknél.

Laktátacidózis

A laktátacidózis nagyon ritka, de súlyos metabolikus szövődmény, amely leggyakrabban a veseműködés akut romlásakor, szív- és légzőszervi megbetegedésben vagy szepszisben lép fel. A veseműködés akut romlásakor a metformin felhalmozódása következik be, ami növeli a laktátacidózis kockázatát.

Dehidráció (súlyos hasmenés vagy hányás, láz vagy csökkent folyadékbevitel) esetén a metformin adagolását átmenetileg fel kell függeszteni, és ajánlott felvenni a kapcsolatot egészségügyi szakemberrel.

Metforminnal kezelt betegeknél a veseműködést károsítható gyógyszerek (például vérnyomáscsökkentők, vízhajtók és nem-szteroid gyulladáscsökkentők [non steroidal anti-inflammatory drugs, NSAIDs]) adásának megkezdésekor elővigyázatosság szükséges. A laktátacidózis egyéb kockázati tényezői a túlzott alkoholfogyasztás, a májelégtelenség, a rosszul beállított diabétesz, a ketózis, a tartós éhezés és bármilyen, hypoxiával társuló állapot, valamint a laktátacidózist indukálható gyógyszerek együttadása (lásd 4.3 és 4.5 pont).

A betegeket és/vagy gondozóikat tájékoztatni kell a laktátacidózis kockázatáról. A laktátacidózisra jellemző az acidotikus diszpnoe, a hasi fájdalom, az izomgörcsök, az aszténia és a hypotermia, amit kóma követ. Feltételezett tünetek esetén a betegnek abba kell hagynia a metformin szedését, és azonnal orvoshoz kell fordulnia. Diagnosztikai laboratóriumi eredmények a vér csökkent pH értéke (< 7,35), az emelkedett plazma laktátszint (> 5 mmol/l), valamint az emelkedett anionrés és laktát/piruvát arány.

Ismert vagy feltételezett mitokondriális betegséggel rendelkező betegek:
Ismert mitokondriális betegségekkel, például laktátacidózissal és stroke-szerű epizódokkal jelentkező mitokondriális encephalopathia (mitochondrial encephalopathy with lactic acidosis, and stroke-like episodes, MELAS) szindrómával és anyai öröklődésű diabetes és siketség (maternal inherited diabetes and deafness, MIDD) betegséggel rendelkező betegeknél a metfomin alkalmazása nem javasolt a laktátacidózis fellángolásának és a neurológiai szövődményeknek a kockázata miatt, amelyek a betegség rosszabbodásához vezethetnek.

A metformin bevételét követő, MELAS szindrómára vagy MIDD‑re utaló jelek és tünetek esetén a metformin‑kezelést azonnal le kell állítani, és azonnal el kell végezni a diagnosztikai értékelést.

Jódtartalmú kontrasztanyagok alkalmazása
Jódtartalmú kontrasztanyagok intravaszkuláris alkalmazása kontrasztanyag-indukált nephropathiához vezethet, ami a metformin felhalmozódásával és a laktátacidózis kockázatának növekedésével jár. A metformin alkalmazását fel kell függeszteni a vizsgálatot megelőzően vagy a vizsgálat idejére, és csak legalább 48 óra elteltével folytatható a kezelés, akkor is csak abban az esetben, ha a veseműködést újra ellenőrizték, és az stabilnak bizonyult (lásd 4.2 és 4.5 pont).

Veseműködés

A GFR értéket a kezelés megkezdése előtt és a kezelés során rendszeresen ellenőrizni kell (lásd 4.2 pont). A metformin ellenjavallt azon betegeknél, akiknél a GFR < 30 ml/perc, és adását átmenetileg fel kell függeszteni olyan állapotokban, amelyek a veseműködést módosítják (lásd 4.3 pont).

Elővigyázatosság szükséges olyan gyógyszerek egyidejű alkalmazása esetén, amelyek befolyásolhatják a vesefunkciót, jelentős hemodinamikai változásokat okoznak, illetve gátolják a renalis transzportot és fokozzák a metformin szisztémás expozícióját (lásd 4.5 pont).

Májkárosodás

A májkárosodásban szenvedő betegeket, beleértve azokat a betegeket is, akiknél a kezelés előtt a GPT vagy a GOT szintje meghaladja a normálérték felső határának 3‑szorosát, nem szabad Vildagliptin/Metformin hydrochloride Accord-dal kezelni (lásd 4.2, 4.3 és 4.8 pont).

A májenzimek ellenőrzése
Májműködési zavar (beleértve a hepatitist is) ritka eseteiről számoltak be vildagliptin-kezelés során. Ezek az esetek nem jártak klinikai következménnyel, a betegek rendszerint tünetmentesek voltak, és a májfunkciós vizsgálatok eredményei a kezelés felfüggesztését követően visszatértek a normálértékre. A beteg kiindulási enzimértékeinek ismerete érdekében a vildagliptin/metformin-hidroklorid-kezelés megkezdése előtt májfunkciós vizsgálatokat kell végezni. A májfunkciót a vildagliptin/metformin-hidroklorid-kezelés első évében háromhavonta, majd azt követően időszakosan ellenőrizni kell. Azoknál a betegeknél, akiknél a transzaminázszint emelkedik, egy második, ellenőrző májfunkciós vizsgálattal meg kell erősíteni az eredményeket, majd a továbbiakban a rendellenesség(ek) rendeződéséig gyakori májfunkciós vizsgálatokat kell végezni. Amennyiben a GOT vagy a GPT értéke tartósan meghaladja a normálérték felső határának háromszorosát, a vildagliptin/metformin-hidroklorid‑kezelés megszakítása javasolt. Azoknál a betegeknél, akiknél sárgaság vagy májműködési zavarra utaló egyéb tünet alakul ki, a vildagliptin/metformin-hidroklorid adását abba kell hagyni.

A Vildagliptin/Metformin hydrochloride Accord-kezelés abbahagyását és a májfunkciós vizsgálatok eredményeinek normalizálódását követően a Vildagliptin/Metformin hydrochloride Accord-kezelést nem szabad újra elkezdeni.

Bőrbetegségek

A preklinikai toxikológiai vizsgálatok során majmoknál bőrléziókról, köztük a végtagokon kialakuló hólyagképződésről és kifekélyesedésről számoltak be (lásd 5.3 pont). Noha a klinikai vizsgálatokban nem észlelték a bőrléziók magasabb incidenciáját, a betegek diabéteszes bőrlézióival a tapasztalat korlátozott volt. Továbbá a forgalomba hozatalt követően beszámoltak hólyagos és hámló bőrelváltozásokról. Ezért, a cukorbetegek rutinszerű gondozásával összhangban, a bőrbetegségek, mint például a hólyag- vagy fekélyképződés ellenőrzése javasolt.

Akut pancreatitis

A vildagliptin alkalmazását az akut pancreatitis kialakulásának kockázatával hozták összefüggésbe. A betegekkel ismertetni kell az akut pancreatitis jellemző tünetét.

Pancreatitis gyanúja esetén a vildagliptin alkalmazását abba kell hagyni. Ha az akut pancreatitis bizonyított, a vildagliptin alkalmazását nem szabad újrakezdeni. Elővigyázatosság szükséges az olyan betegeknél, akiknek az anamnézisében akut pancreatitis szerepel.

Hypoglykaemia

Ismert, hogy a szulfonilureák hypoglykaemiát okoznak. Szulfonilureát vildagliptinnel kombinációban kapó betegeknél hypoglykaemia kockázata állhat fenn. Ezért a hypoglykaemia kockázatának csökkentése érdekében a szulfonilurea kisebb dózisban történő adása mérlegelendő.

Sebészeti beavatkozások

A metformin alkalmazását az általános, spinális vagy epidurális anesztéziával járó műtét idejére fel kell függeszteni. A készítmény leghamarabb 48 órával a műtét, illetve az orális táplálásra való visszatérés után adható újra, akkor is csak abban az esetben, ha a veseműködést újra ellenőrizték, és az stabilnak bizonyult.

4.5	Gyógyszerkölcsönhatások és egyéb interakciók

Szabályos interakciós vizsgálatokat nem végeztek a Vildagliptin/Metformin hydrochloride Accord-dal. Az alábbi állítások az egyes hatóanyagok esetén rendelkezésre álló információkat tükrözik.

Vildagliptin

A vildagliptin esetében kicsi a kölcsönhatások valószínűsége az egyidejűleg alkalmazott gyógyszerekkel. Mivel a citokróm P (CYP) 450 enzimnek a vildagliptin nem szubsztrátja, és nem gátolja, illetve nem indukálja a CYP 450 enzimeket, valószínűleg nem lép interakcióba azokkal a hatóanyagokkal, amelyek ezen enzimek szubsztrátjai, inhibitorai vagy induktorai.

A vildagliptinnel kombinált pioglitazon, metformin és glibenklamid orális antidiabetikumokkal végzett klinikai vizsgálatok eredményei nem mutattak klinikailag releváns farmakokinetikai interakciókat a célpopulációban.

A digoxinnal (P-glikoprotein szubsztrát) és warfarinnal (CYP2C9 szubsztrát) egészséges önkéntesekkel végzett gyógyszerkölcsönhatás vizsgálatok nem mutattak klinikailag releváns farmakokinetikai interakciókat a vildagliptinnel történő egyidejű alkalmazást követően.

Egészséges önkéntesekkel interakciós vizsgálatokat végeztek amlodipinnel, ramiprillel, valzartánnal és szimvasztatinnal. Ezekben a vizsgálatokban a vildagliptinnel történő egyidejű alkalmazást követően nem észleltek klinikailag releváns farmakokinetikai interakciókat. Ezt azonban a célpopulációban nem állapították meg.

Kombináció ACE-gátlókkal
Az egyidejűleg ACE‑gátlót szedő betegeknél megnövekedhet az angiooedema kockázata (lásd 4.8 pont).

Más orális antidiabetikumokhoz hasonlóan, a vildagliptin hypoglykaemiás hatását csökkenthetik bizonyos hatóanyagok, így pl. tiazidok, kortikoszteroidok, a pajzsmirigyre ható gyógyszerek és szimpatomimetikumok.

Metformin

Együttadása nem ajánlott
Alkohol
Az alkoholintoxikáció fokozza a laktátacidózis kockázatát, különösen éhezés, alultápláltság vagy májkárosodás fennállásakor.

Jódtartalmú kontrasztanyagok
A metformin alkalmazását fel kell függeszteni a vizsgálatot megelőzően vagy a vizsgálat idejére, és csak legalább 48 óra elteltével állítható vissza, akkor is csak abban az esetben, ha a veseműködést újra ellenőrizték, és az stabilnak bizonyult (lásd 4.2 és 4.4 pont).

Óvatossággal adható kombinációk
Egyes gyógyszerek, például az NSAID‑ok, köztük a szelektív ciklooxigenáz (COX)‑2-inhibitorok, az ACE-gátlók, az angiotenzin‑II-receptor-blokkolók, valamint a vízhajtók, különösen a kacsdiuretikumok, károsan befolyásolhatják a veseműködést, és ezáltal növelhetik a laktátacidózis kockázatát. Ezen készítmények metforminnal történő együttes adásának megkezdésekor, illetve a kombinációs kezelés során a veseműködés szoros ellenőrzése szükséges.

A glükokortikoidok, béta-2-agonisták és diuretikumok intrinsic hyperglykaemiás aktivitással rendelkeznek. A beteget tájékoztatni kell erről, és gyakoribb vércukorszint-ellenőrzés szükséges, különösen a kezelés kezdetén. Amennyiben szükséges, a Vildagliptin/Metformin hydrochloride Accord adagját az egyidejű kezelés alatt és annak abbahagyásakor módosítani kell.

Az angiotenzin konvertáló enzim (ACE) inhibitorok csökkenthetik a vércukorszintet. Amennyiben szükséges, a vércukorszint-csökkentő gyógyszer adagolását a másik gyógyszerrel végezett egyidejű kezelés alatt és annak abbahagyásakor módosítani kell.

A metformin vesén keresztül történő kiválasztásában érintett renális tubuláris transzportrendszerekkel interferáló gyógyszerek (pl. az organikus kationtranszporter 2 [OCT2] vagy a multidrog és toxikus ágenseket kilökő fehérje [multidrog and toxin extrusion; MATE] gátlói, mint a ranolazin, vandetanib, dolutegravir és cimetidin) egyidejű alkalmazás esetén fokozhatják a metformin szisztémás expozícióját.

4.6	Termékenység, terhesség és szoptatás

Terhesség

A Vildagliptin/Metformin hydrochloride Accord terhes nőknél történő alkalmazása tekintetében nem áll rendelkezésre megfelelő információ. A vildagliptinnel végzett állatkísérletek során nagy dózisok mellett reproduktív toxicitást igazoltak (lásd 5.3 pont). A metforminnal végzett állatkísérletek során nem igazoltak reproduktív toxicitást. A vildagliptinnel és a metforminnal végzett állatkísérletek teratogenitásra utaló jeleket nem, de foetotoxikus hatást kimutattak az anya számára toxikus dózisok mellett (lásd 5.3 pont). Embernél a potenciális kockázat nem ismert. A Vildagliptin/Metformin hydrochloride Accord nem alkalmazható terhesség alatt.

Szoptatás

Állatkísérletek során, mind a vildagliptin, mind a metformin kiválasztódását igazolták az anyatejbe. Nem ismert, hogy a vildagliptin kiválasztódik‑e a humán anyatejbe, de a metformin kis mennyiségben kiválasztódik a humán anyatejbe. Mind az újszülött metformin miatti hypoglykaemiájának potenciális kockázata, mind a vildagliptinre vonatkozó humán adatok hiánya miatt a Vildagliptin/Metformin hydrochloride Accord alkalmazása ellenjavallt a szoptatás alatt (lásd 4.3 pont).

Termékenység

Nem végeztek a Vildagliptin/Metformin hydrochloride Accord-dal a humán termékenységre gyakorolt hatásokra vonatkozó vizsgálatokat (lásd 5.3 pont).

4.7	A készítmény hatásai a gépjárművezetéshez és a gépek kezeléséhez szükséges képességekre

A készítménynek a gépjárművezetéshez és a gépek kezeléséhez szükséges képességeket befolyásoló hatásait nem vizsgálták. A mellékhatásként szédülést tapasztaló betegek kerüljék a gépjárművezetést, illetve a gépek kezelését.

4.8	Nemkívánatos hatások, mellékhatások

A biztonságossági profil összefoglalása

A biztonságossági adatokat összesen 6197 fő vildagliptint/metformint kapó beteg randomizált, placebo‑kontrollos vizsgálatából gyűjtötték. Közülük 3698 beteg kapott vildagliptint/metformint és 2499 beteg placebót/metformint.

Bár a Vildagliptin/Metformin hydrochloride Accord-dal nem végeztek terápiás klinikai vizsgálatokat, azonban a Vildagliptin/Metformin hydrochloride Accord, valamint az egyidejűleg alkalmazott vildagliptin és metformin kombináció közötti bioekvivalenciát igazolták (lásd 5.2 pont).

A nemkívánatos események többsége enyhe és átmeneti volt, és nem igényelték a kezelés felfüggesztését. Nem találtak összefüggést a nemkívánatos események, valamint az életkor, az etnikai hovatartozás, az expozíció időtartama, illetve a napi dózis között. A vildagliptin alkalmazása összefügg a pancreatitis kialalkulásának kockázatával. Laktátacidózisról számoltak be metformin alkalmazását követően, különösen az alapvetően vesekárosodott betegeknél (lásd 4.4 pont).

A mellékhatások táblázatos felsorolása

Az alábbiakban szervrendszerenként és abszolút gyakoriság szerint kerülnek felsorolásra azok a mellékhatások, amelyekről a kettős vak klinikai vizsgálatokban monoterápiában és kiegészítő kezelésként vildagliptint kapó betegeknél számoltak be. A gyakorisági kategóriák meghatározása: nagyon gyakori (≥1/10), gyakori (≥1/100 – <1/10), nem gyakori (≥1/1000 – <1/100), ritka (≥1/10 000 – <1/1000) nagyon ritka (<1/10 000), nem ismert (a gyakoriság a rendelkezésre álló adatokból nem állapítható meg). Az egyes gyakorisági kategóriákon belül a mellékhatások csökkenő súlyosság szerint kerülnek megadásra.

1. táblázat	Vildagliptint és metformint (monokomponensekként vagy fix dózisú kombinációként) kapó betegnél, illetve más antidiabetikus kezeléssel kombinációban, klinikai vizsgálatokban és a forgalomba hozatalt követően megfigyelt mellékhatások

	Szervrendszer - mellékhatás
	Gyakoriság

	Fertőző betegségek és parazitafertőzések

	Felső légúti fertőzés
	Gyakori

	Nasopharyngitis
	Gyakori

	Anyagcsere- és táplálkozási betegségek és tünetek

	Hypoglycaemia
	Nem gyakori

	Étvágytalanság
	Nem gyakori

	Csökkent B12-vitamin-felszívódás és laktátacidózis
	Nagyon ritka*

	Idegrendszeri betegségek és tünetek

	Szédülés
	Gyakori

	Fejfájás
	Gyakori

	Tremor
	Gyakori

	Fémes szájíz
	Nem gyakori

	Emésztőrendszeri betegségek és tünetek

	Hányás
	Gyakori

	Diarrhoea
	Gyakori

	Hányinger
	Gyakori

	Gastrooesophagealis reflux betegség
	Gyakori

	Flatulentia
	Gyakori

	Székrekedés
	Gyakori

	Hasi fájdalom, beleértve a pancreatitist
	Gyakori

	Pancreatitis
	Nem gyakori

	Máj-és epebetegségek, illetve tünetek

	Hepatitis
	Nem gyakori

	A bőr és a bőr alatti szövet betegségei és tünetei

	Hyperhidrosis
	Gyakori

	Pruritus
	Gyakori

	Bőrkiütés
	Gyakori

	Dermatitis
	Gyakori

	Erythema
	Nem gyakori

	Urticaria
	Nem gyakori

	Exfoliatív és bullosus bőrléziók, beleértvea a bullosus pemphigoidot
	Nem ismert†

	Cutan vasculitis
	Nem ismert†

	A csont- és az izomrendszer, valamint a kötőszövet betegségei és tünetei

	Arthalgia
	Gyakori

	Myalgia
	Nem gyakori

	Általános tünetek és az alkalmazás helyén fellépő reakciók

	Asthenia
	Gyakori

	Fáradtság
	Nem gyakori

	Hidegrázás
	Nem gyakori

	Perifériás oedema
	Nem gyakori

	Laboratóriumi és egyéb vizsgálatok eredményei

	Rendellenes májfunkciós vizsgálatok
	Nem gyakori

	*	A metformint monoterápiában kapó betegeknél közölt mellékhatások, amelyek nem voltak megfigyelhetők a vildagliptin+metformin fix dózisú kombinációját kapó betegeknél. További információkért lásd a metformin alkalmazási előiratát.
†	A forgalomba hozatalt követően tapasztaltak alapján.



A kiválasztott mellékhatások leírása

Vildagliptin
Májkárosodás
Májműködési zavar (beleértve a hepatitist is) ritka eseteiről számoltak be vildagliptin-kezelés során. Ezek az esetek nem jártak klinikai következménnyel, a betegek rendszerint tünetmentesek voltak, és a májfunkciós vizsgálatok eredményei a kezelés felfüggesztését követően visszatértek a normálértékre. 24 hétig tartó monoterápiával és kiegészítő kezeléssel folytatott kontrollos vizsgálatok adatai alapján a normálérték 3-szorosát elérő vagy meghaladó GPT- vagy GOT-szint-emelkedés (ami a meghatározása szerint legalább két, egymást követő méréskor vagy a kezelés alatti utolsó ellenőrzéskor fennállt) incidenciája napi egyszer 50 mg vildagliptin esetén 0,2%, napi kétszer 50 mg vildagliptin esetén 0,3% és az összes komparátor esetén 0,2% volt. A transzamináz‑szintek ezen emelkedései általában tünetmentesek voltak, nem progrediáltak, és nem jártak cholestasissal vagy sárgasággal.

Angiooedema
A vildagliptinnel kapcsolatban angiooedemáról ritkán számoltak be, hasonló arányban, mint a kontrollok esetén. Az esetek nagyobb részét akkor jelentették, amikor a vildagliptint egy ACE‑gátlóval kombinációban alkalmazták. Az események többsége enyhe fokú volt, és a vildagliptin‑kezelés folytatása mellett megszűnt.

Hypoglycaemia
A hypoglycaemia nem volt gyakori, ha a vildagliptint (0,4%) monoterápiában alkalmazták aktív komparátort vagy placebót használó (0,2%), összehasonlító kontrollált monoterápiás vizsgálatokban. Súlyos vagy komoly hypoglycaemiáról nem számoltak be. Ha a metformin kiegészítéseként alkalmazták, a vildagliptinnel kezelt betegek 1%-ánál és a placebóval kezelt betegek 0,4%-ánál alakult ki hypoglycaemia. Ha pioglitazont adtak mellé, a vildagliptinnel kezelt betegek 0,6%-ánál és a placebóval kezelt betegek 1,9%-ánál alakult ki hypoglycaemia. Amennyiben szulfonilureát adtak mellé, a vildagliptinnel kezelt betegek 1,2%-ánál és a placebóval kezelt betegek 0,6%-ánál alakult ki hypoglycaemia. Ha szulfonilureát és metformint adtak mellé, akkor a vildagliptinnel kezelt betegek 5,1%-ánál és a placebóval kezelt betegek 1,9%-ánál alakult ki hypoglycaemia. A vildagliptint inzulinnal konbinációban kapó betegeknél a hypoglycaemia incidenciája 14% volt a vildagliptinnél és 16% a placebónál.

Metformin
Csökkent B12-vitamin-abszorpció
Nagyon ritkán a B12-vitamin abszorpciójának és szérumszintjének csökkenését figyelték meg a metforminnal hosszú távon kezelt betegeknél. Megfontolandó az ilyen jellegű kóreredet, ha a betegnél megaloblasztos anaemia jelentkezik.

Májfunkció
A metformin kezelés abbahagyását követően normalizálódó rendellenes májfunkciós tesztek és megszűnő hepatitis izolált eseteiről számoltak be.

Emésztőrendszeri betegségek
Emésztőrendszeri mellékhatások leggyakrabban a terápia kezdetén jelennek meg és a legtöbb esetben maguktól megszűnnek. Ezek megelőzésére javasolt a metformint napi 2 adagban, étkezés közben vagy után bevenni. A dózis lassú emelése szintén javíthatja az emésztőrendszeri tolerálhatóságot.

Feltételezett mellékhatások bejelentése

A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

A Vildagliptin/Metformin hydrochloride Accord túladagolására vonatkozóan nem áll rendelkezésre adat.

Vildagliptin

A vildagliptin túladagolására vonatkozó információk korlátozottak.

Tünetek
A túladagolás valószínű tüneteivel kapcsolatos információk egészséges önkéntesekkel végzett, dózisnövelő tolerabilitási vizsgálatból származnak, melyben az egészséges önkéntesek 10 napon keresztül kaptak vildagliptint. A 400 mg‑os dózis mellett három esetben lépett fel izomfájdalom, és egyedi esetekben előfordult enyhe és átmeneti paresztézia, láz, ödéma, illetve átmeneti lipázszint‑emelkedés. A 600 mg‑os dózis mellett egy betegnél lépett fel kéz- és lábödéma, valamint a kreatin foszfokináz (CPK), GOT, C‑reaktív protein (CRP) és a mioglobin szintjének emelkedése. Három további betegnél lépett fel lábödéma, melyet két esetben paresztézia kísért. A vizsgálati gyógyszer adagolásának felfüggesztését követően minden tünet és laboratóriumi eltérés kezelés nélkül rendeződött.

Metformin

A metformin jelentős túladagolása (vagy a laktátacidózis egyidejű kockázata) laktátacidózishoz vezethet, ami sürgősségi állapot, és kórházi kezelést igényel.

Kezelés
A metformin eltávolításának leghatékonyabb módszere a hemodialízis. A vildagliptin azonban nem távolítható el hemodialízissel, míg az elsődleges hidrolizációs metabolit (LAY 151) igen. Szupportív kezelés javasolt.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Vércukorszint‑csökkentő gyógyszerek, orális vércukorszint-csökkentők kombinációja, ATC kód: A10BD08

Hatásmechanizmus

A Vildagliptin/Metformin hydrochloride Accord a 2-es típusú diabéteszes betegek vércukorszint-beállításának javítása érdekében két, egymást kiegészítő hatásmechanizmusú antihyperglykaemiás gyógyszert egyesít: a vildagliptint, a szigetsejt‑serkentők osztályának egyik tagját, és a metformin-hidrokloridot, a biguanidok osztályának egyik tagját.

A vildagliptin, a szigetsejt‑serkentők osztályába tartozó vegyület potens és szelektív dipeptidil‑peptidáz-4 (DPP‑4) inhibitor. A metformin főként a májban zajló endogén glükóztermelés csökkentésével hat.

Farmakodinámiás hatások

Vildagliptin
A vildagliptin elsősorban a DPP‑4 gátlásával hat, ami a GLP‑1 (glükagon‑szerű fehérje) és GIP (glükózdependens inzulinotrop polipeptid) inkretin hormonok lebomlásáért felelős enzim.

A vildagliptin alkalmazása a DPP‑4 aktivitás gyors és teljes gátlását eredményezi, ami a GLP‑1 és GIP inkretin hormonok éhomi és posztprandiális endogén szintjének növekedését okozza.

Ezen inkretin hormonok endogén szintjeinek növelése révén a vildagliptin javítja a szigetsejtek glükózzal szembeni érzékenységét, ami jobb glükózdependens inzulinszekréciót eredményez. A napi 50‑100 mg vildagliptinnel végzett kezelés a 2‑es típusú cukorbetegeknél lényegesen javította a béta‑sejt működés markereit, köztük a HOMA‑β‑t (Homeostasis Model Assessment–β), a proinzulin–inzulin arányt, valamint a gyakori mintavétellel végzett étkezési tolerancia teszttel mért béta‑sejt válaszkészség mértékét. Nem diabéteszes (normoglykaemiás) egyénekben a vildagliptin nem serkenti az inzulinszekréciót, és nem csökkenti a vércukorszinteket.

Az endogén GLP‑1‑szintek növelése révén a vildagliptin fokozza még az alfa-sejtek glükózérzékenységét, ami javítja glükózszintnek megfelelő mértékű glükagonelválasztást.

A hyperglykaemia során fellépő inzulin/glükagon arány növekedésének mértéke fokozódik az inkretin hormon magasabb szintjeinek hatására, melynek következtében csökken az éhomi és posztprandiális hepatikus glükóztermelés, ami csökkent vércukorszintet eredményez.

A magasabb GLP‑1‑szint gyomorürülést késleltető, ismert hatását vildagliptin‑kezelés kapcsán nem észlelték.

Metformin
Metformin egy antihyperglykaemiás hatású biguanid, ami a bazális és a posztprandiális plazma glükózszintet egyaránt csökkenti. Nem serkenti az inzulinszekréciót, ezért nem okoz hypoglykaemiát, sem testtömeg-növekedést.

A metformin három mechanizmuson keresztül fejtheti ki glükózszintcsökkentő hatását:
· a glükoneogenezis és a glikogenolízis gátlásán keresztül a májban zajló glükóztermelés csökkentésével;
· az izomban, az inzulin-szenzitivitás mérsékelt növelésével javítja a perifériás glükózfelvételt és -hasznosítást;
· a belekben zajló glükózfelszívódás lassításával.
A glikogén-szintetázra hatva a metformin serkenti az intracelluláris glikogénszintézist, és fokozza a membránban lévő specifikus glükóztranszporterek (GLUT-1 és GLUT-4) transzportkapacitását.

Emberekben, a vércukorszintre kifejtett hatásától függetlenül, a metformin kedvező hatással van a lipidanyagcserére. Terápiás dózisokkal végzett kontrollos közép- vagy hosszú távú klinikai vizsgálatok során kimutatták: a metformin csökkenti az összkoleszterin-, az LDL-koleszterin és a triglicerid szérumszinteket.

A prospektív, randomizált UKPDS-vizsgálat (UK Prospective Diabetes Study) megállapította az intenzív vércukorszint-beállítás hosszú távú előnyeit 2-es típusú diabéteszben. Az önmagában alkalmazott diéta sikertelensége után metforminnal kezelt túlsúlyos betegek eredményeinek elemzése a következőket mutatta:
· a diabétesz okozta valamennyi szövődmény abszolút kockázatának szignifikáns csökkenését a metformin-csoportban (29,8 esemény/1000 betegév), a csak diétázó csoporttal szemben (43,3 esemény/1000 betegév), p=0,0023, és a kombinált szulfonilurea és inzulin monoterápiás csoportokkal szemben (40,1 esemény/1000 betegév), p=0,0034,
· a diabétesszel összefüggő mortalitás abszolút kockázatának szignifikáns csökkenését: metformin 7,5 esemény/1000 betegév, csak diéta 12,7 esemény/1000 betegév, p=0,017,
· az összmortalitás abszolút kockázatának szignifikáns csökkenését: metformin 13,5 esemény/1000 betegév, a csak diétával szemben, 20,6 esemény/1000 betegév (p=0,011), és a kombinált szulfonilurea és inzulin monoterápiás csoportokkal szemben, 18,9 esemény/1000 betegév (p=0,021),
· a szívinfarktus abszolút kockázatának szignifikáns csökkenését: metformin 11 esemény/1000 betegév, csak diéta 18 esemény/1000 betegév (p=0,01).

Klinikai hatásosság és biztonságosság

Ha a vildagliptint olyan betegeknek adták, akiknek a vércukorszint beállítása a metformin-monoterápia ellenére nem volt kielégítő, akkor az a 6 hónapos kezelés után a palcebóhoz viszonyítva további, statisztikailag szignifikáns átlagos HbA1c-csökkenést eredményezett (a csoportok közti különbség 50 mg vildagliptin esetén ‑0,7% és 100 mg vildagliptin esetén ‑1,1% közé esik). A kiindulási szinthez képest ≥ 0,7%-os HbA1c-csökkenést elérő betegek aránya statisztikailag szignifikánsan magasabb volt mindkét vildagliptin + metformin csoportban (sorrendben 46% és 60%), mint a metformin + placebo csoportban (20%).

Egy 24 hetes vizsgálatban a vildagliptint (naponta kétszer 50 mg) a pioglitazonnal (napi egyszer 30 mg) hasonlították össze, metforminnal (átlagos napi dózis: 2020 mg) nem megfelelően kontrollált betegek esetén. A 8,4%‑os kiindulási HbA1c‑szint átlagos csökkenése ‑0,9% volt, ha a metformin mellé vildagliptint, és ‑1,0% volt, ha a metformin mellé pioglitazont adtak. Azoknál a betegeknél, akik metformin mellé pioglitazont kaptak, +1,9 ttkg-os átlagos testtömeg‑növekedést figyeltek meg, míg a metformin mellé vildagliptint kapóknál +0,3 ttkg-os volt a testtömeg‑növekedés.

Egy 2 évig tartó klinikai vizsgálatban a vildagliptint (naponta kétszer 50 mg) glimepiriddel (legfeljebb naponta 6 mg - átlagos dózis a két év alatt: 4,6 mg) hasonlították össze, metforminnal (átlagos napi dózis: 1894 mg) kezelt betegeknél. A 7,3%-os átlagos kiindulási HbA1c‑szintről 1 év után a HbA1c átlagos csökkenése ‑0,4% volt a metformin mellé adott vildagliptin és ‑0,5% volt a metformin mellé adott glimepirid esetén. A testtömegváltozás a vildagliptin mellett ‑0,2 ttkg, míg a glimepirid mellett +1,6 ttkg volt. A hypoglykaemia előfordulási gyakorisága szignifikánsan alacsonyabb volt a vildagliptin‑csoportban (1,7%), mint a glimepirid‑csoportban (16,2%). A vizsgálati végpontnál (2 év) a HbA1c mindkét terápiás csoportban a kiindulási értékhez volt hasonló, és a testtömegváltozás és a hypoglykaemia közti különbségek is fennmaradtak.

Egy 52 hetes vizsgálatban a (naponta kétszer 50 mg) vildagliptint gliklaziddal (átlagos napi dózis: 229,5 mg) hasonlították össze a metforminnal (a metformin kiindulási dózisa 1928 mg/nap) nem megfelelően kontrollált betegeknél. Egy év után a HbA1c átlagos csökkenése ‑0,81% volt a metforminhoz adott vildagliptin (a kiindulási átlagos HbA1c 8,4%) és ‑0,85% volt a metforminhoz adott gliklazid esetén (az átlagos kiindulási HbA1c 8,5%). A statisztikai „non-inferioritás” („nem rosszabb, mint”) igazolódott (95%-os CI ‑0,11 – 0,20). A vildagliptin mellett a testtömegváltozás +0,1 ttkg, míg a gliklazid melletti testtömeg‑növekedés +1,4 ttkg volt.

[bookmark: OLE_LINK6]Egy 24 hetes vizsgálatban a fix dózisú vildagliptin és metformin kombináció (melynek dózisát fokozatosan emelték naponta kétszer 50 mg/500 mg‑ra vagy naponta kétszer 50 mg/1000 mg‑ra), mint kezdeti kezelés hatásosságát értékelték a gyógyszert korábban még nem kapó betegeknél. A 8,6%‑os átlagos kiindulási HbA1c‑szintet a naponta kétszer 50 mg/1000 mg dózisban alkalmazott vildagliptin/metformin ‑1,82%‑kal, a naponta kétszer 50 mg/500 mg dózisban adott vildagliptin/metformin ‑1,61%‑kal, a naponta kétszer 1000 mg metformin ‑1,36%‑kal és a naponta kétszer 50 mg vildagliptin ‑1,09%‑kal csökkentette. Azoknál a betegeknél, akiknél a kiindulási HbA1c‑szint ≥10,0% volt, nagyobb csökkenést észleltek.

Egy 24 hetes randomizált, kettős vak, placebokontrollos vizsgálatot végeztek 318 beteggel, hogy értékeljék a metforminnal (naponta ≥1500 mg) és glimepiriddel (naponta ≥4 mg) kombinációban adott vildagliptin (naponta kétszer 50 mg) hatásosságát és biztonságosságát. A metforminnal és glimepiriddel kombinációban adott vildagliptin a placebóhoz képest jelentősen csökkentette a HbA1c‑szintet. Az átlagos 8,8%‑os kiindulási HbA1c‑szintről történt, placebóra korrigált átlagos csökkenés ‑0,76% volt.

A VERIFY egy öt éves, multicentrikus, randomizált, kettős vak vizsgálat, melyet 2-es típusú cukorbetegek részvételével végeztek. A vizsgálat során a vildagliptin és metformin alkotta korai kombinációs terápia (N=998) hatását tanulmányozták, a standard ellátást jelentő, metformin-monoterápiával induló, majd vildagliptinnel kombinált (lépcsőzetes felépítésű terápiás csoport, N=1003) kezelés hatásával szemben, újonnan diagnosztizált 2-es típusú cukorbetegeknél. A vizsgálat 5 éves időtartama alatt igazolódott, hogy a napi kétszer 50 mg vildagliptin és metformin alkotta kombinációs kezelési protokoll statisztikailag és klinikailag szignifikánsan csökkentette az „igazolt kezdeti terápiás kudarcig eltelt idővel” (HbA1c‑érték ≥7%) kapcsolatos relatív kockázatot a metformin-monoterápiához képest, a kezelést korábban még nem kapó 2-es típusú cukorbetegek körében (HR [95%‑os CI]: 0,51 [0,45, 0,58]; p<0,001). A kezdeti terápiás kudarc (HbA1c-érték ≥7%) incidenciája 43,6% (429 beteg) volt a kombinációs, illetve 62,1% (614 beteg) a lépcsőzetes felépítésű terápiás csoportban.

Egy 24 hetes randomizált, kettős vak, placebokontrollos vizsgálatot végeztek 449 beteggel, hogy értékeljék a metforminnal együtt (n=276) vagy metformin nélkül adott (n=173) stabil dózisú bazális vagy premix inzulinnal (átlagos napi dózis 41 egység) kombinációban alkalmazott vildagliptin (naponta kétszer 50 mg) hatásosságát és biztonságosságát. Az inzulinnal kombinációban adott vildagliptin a placebóhoz képest jelentősen csökkentette a HbA1c‑szintet. A teljes populációban az átlagos 8,8%‑os kiindulási HbA1c‑szintről történt, placebóra korrigált átlagos csökkenés ‑0,72% volt. Az egyidejűleg metforminnal adott vagy metformin nélküli inzulinnal kezelt alcsoportokban a HbA1c placebóra korrigált átlagos csökkenése sorrendben ‑0,63% és ‑0,84% volt. A teljes populációban a hypoglykaemia előfordulási gyakorisága a vildagliptin‑csoportban 8,4% és a placebocsoportban 7,2% volt. A vildagliptint kapó betegeknél nem észleltek testtömeg‑növekedést (+0,2 ttkg), míg a placebót kapóknál testtömegcsökkenést tapasztaltak (‑0,7 ttkg).

Egy másik 24 hetes vizsgálatban, amit olyan betegekkel végeztek, akiknek előrehaladottabb 2‑es típusú cukorbetegségük volt, és nem voltak megfelelően beállítva inzulinnal (rövid‑ és hosszú hatású, átlagos inzulin dózis 80 NE/nap), a HbA1c‑szint átlagos csökkenése statisztikailag szignifikánsan nagyobb volt, amikor vildagliptint (naponta kétszer 50 mg) adtak az inzulinhoz, mint a placebo plusz inzulin esetén (0,5% vs. 0,2%). A hypoglykaemia előfordulási gyakorisága alacsonyabb volt a vildagliptin‑csoportban, mint a placebocsoportban (22,9% vs. 29,6%).

Cardiovascularis kockázat
Harminchét, akár 2 évnél is hosszabb (vildaglipin esetében átlag 50 hetes, a komparátorok esetében átlag 49 hetes) időtartamú, III. fázisú és IV. fázisú, monoterápiával és kombinált terápiával végzett klinikai vizsgálatból származó, függetlenül és prospektíven igazolt cardiovascularis események meta‑analízisét végezték el, ami azt mutatta, hogy a vildagliptin‑kezelés nem járt a cardiovascularis kockázat komparátorokhoz viszonyított emelkedésével. Az igazolt major cardiovascularis nemkívánatos események (major adverse cardiovascular events; MACE) – beleértve az akut myocardiális infarctust, a stroke‑ot vagy a cardiovascularis halálozást is – összetett végpontja hasonló volt a vildagliptin, illetve az aktív és placebo komparátorok esetén (Mantel–Haenszel‑féle kockázati arány; [M‑H RR] 0,82 [95%‑os CI: 0,61‑1,11]). A vildagliptin‑csoport 9599 betege közül 83‑nál (0,86%), míg a komparátorcsoport 7102 betege közül 85‑nél (1,20%) számoltak be major cardiovascularis nemkívánatos eseményről. A MACE komponensek mindegyikének egyenkénti értékelése nem mutatott megnövekedett kockázatot (hasonló M‑H RR). Bizonyított szívelégtelenség eseményeket, vagyis a definíciója szerint hospitalizációt igénylő szívelégtelenséget, vagy újonnan fellépő szívelégtelenséget 41, a vildagliptin‑csoportba tartozó betegnél (0,43%), illetve 32, a komparátorcsoportba tartozó betegnél (0,45%) jelentettek – M‑H RR 1,08 (95%-os CI 0,68‑1,70).

Gyermekek és serdülők

Az Európai Gyógyszerügynökség a gyermekek esetén minden korosztálynál eltekint a vildagliptin és metformin kombináció vizsgálati eredményeinek benyújtási kötelezettségétől 2‑es típusú diabetesben (lásd 4.2 pont, gyermekek és serdülőkre vonatkozó információk).

5.2	Farmakokinetikai tulajdonságok

Vildagliptin/Metformin hydrochloride Accord

Felszívódás
A Vildagliptin/Metformin hydrochloride Accord három hatáserőssége (50 mg/500 mg, 50 mg/850 mg és 50 mg/1000 mg) és a vildagliptin és metformin-hidroklorid tabletták megfelelő dózisainak különálló kombinációja közti bioekvivalenciáját bizonyították.

A táplálék nem befolyásolja a Vildagliptin/Metformin hydrochloride Accord-ban lévő vildagliptin felszívódásának sem a mértékét, sem a sebességét. A Vildagliptin/Metformin hydrochloride Accord 50 mg/1000 mg-ban lévő metformin felszívódásának sebessége és mértéke csökkent, ha táplálékkal együtt adták, amit a Cmax 26%-os, az AUC 7%-os csökkenése, valamint a tmax megnyúlása (2,0‑4,0 óra) tükröz.

Az alábbi megállapítások a Vildagliptin/Metformin hydrochloride Accord-ban lévő egyes hatóanyagok farmakokinetikai tulajdonságait tükrözik.

Vildagliptin

Felszívódás
Éhomra történő orális adagolást követően a vildagliptin gyorsan felszívódik, és a plazma csúcskoncentráció 1,7 óra elteltével mérhető. Az ételek kismértékben, 2,5 órára nyújtják a plazma csúcskoncentráció kialakulásáig eltelt időt, de nem változtatják meg a teljes expozíciót (AUC). A vildagliptin étkezés közben történő adása az éhomra történő adagoláshoz képest a Cmax‑érték csökkenését eredményezte (19%). A változás nagyságrendje azonban klinikailag nem jelentős, így a vildagliptin étkezés közben vagy attól függetlenül is bevehető. Az abszolút biohasznosulás 85%.

Eloszlás
A vildagliptin kis mértékben kötődik a plazmafehérjékhez (9,3%), és egyenlő mértékben oszlik meg a plazma és a vörösvértestek között. A vildagliptin átlagos megoszlási térfogata dinamikus egyensúlyi állapotban intravénás alkalmazást követően (Vss) 71 liter, ami extravaszkuláris megoszlásra utal.

Biotranszformáció
Emberek esetében a vildagliptin elsődleges eliminációs útvonala a metabolizáció, ami a bevitt dózis 69%‑át érinti. A legfontosabb metabolit (LAY 151) farmakológiailag inaktív, a ciano‑rész hidrolízisének terméke, amely a bevitt dózis 57%‑ából jön létre, amit az amid‑hidrolízis terméke követ (a bevitt dózis 4%‑a). Egy, DPP‑4–hiányos patkányokkal végzett in vivo vizsgálat alapján a DPP‑4 részlegesen hozzájárul a vildagliptin hidrolíziséhez. A vildaglitpin metabolizációjában mérhető módon nem vesznek részt a CYP 450 enzimek. Ennek megfelelően a vildagliptin metabolikus clearance‑ét várhatóan nem befolyásolják az egyidejűleg adott CYP 450 inhibitor és/vagy induktor gyógyszerek. In vitro vizsgálatokban kimutatták, hogy a vildagliptin nem gátol, illetve nem indukál CYP 450 enzimeket. Ebből adódóan a vildagliptin várhatóan nem befolyásolja a CYP 1A2, CYP 2C8, CYP 2C9, CYP 2C19, CYP 2D6, CYP 2E1 vagy CYP 3A4/5 által metabolizált, egyidejűleg alkalmazott gyógyszerek metabolikus clearance-ét.

Elimináció
14C‑pal jelölt vildagliptin orális alkalmazását követően a bevitt dózis megközelítőleg 85%‑a ürült a vizeletben, és 15%‑a volt visszanyerhető a székletből. A szájon át bevitt dózis 23%‑a változatlan formában ürült a vesén keresztül. Egészséges önkénteseknél intravénás bevitelt követően a vildagliptin össz plazma- és renális clearance‑értéke rendre 41, illetve 13 l/óra. Intravénás bevitelt követően az átlagos eliminációs felezési idő megközelítőleg 2 óra. Orális alkalmazást követően az eliminációs felezési idő megközelítőleg 3 óra.

Linearitás/nem‑linearitás
A vildagliptin Cmax‑értéke, valamint a plazmakoncentráció/idő függvény görbe alatti területe (AUC) megközelítőleg dózisarányos módon növekedett a terápiás dózistartományban.

A betegek jellemzői
Nem: Széles életkor- és BMI (testtömegindex) tartományba tartozó egészséges férfi és női önkéntesek között nem figyeltek meg klinikailag lényeges különbségeket a vildagliptin farmakokinetikájában. A vildagliptin DPP‑4 gátlását nem befolyásolja a nem.

Életkor: Egészséges idős egyéneknél (≥ 70 év), a teljes vildagliptin‑expozíció (100 mg naponta egyszer) 32%‑kal nőtt, míg a plazma csúcskoncentráció a fiatal (18‑40 év) egészséges egyénekkel összehasonlítva 18%‑kal nőtt. Ezeket a változásokat ugyanakkor nem tekintik klinikailag lényegesnek. A vildagliptin DPP‑4 gátlását nem befolyásolja a beteg kora.

Májkárosodás: Enyhe, közepesen súlyos vagy súlyos májkárosodásban (Child-Pugh A‑C) a vildagliptin expozíciójában nem volt klinikailag jelentős változás (maximum ~30%).

Vesekárosodás: Enyhe, közepesen súlyos, illetve súlyos vesekárosodás esetén a vildagliptin szisztémás expozíciója növekedett (Cmax 8‑66%; AUC 32‑134%), és a teljestest‑clearance csökkent a normális vesefunkciójú egyénekhez viszonyítva.

Etnikum: A korlátozott mennyiségű adat arra utal, hogy a rassznak nincs semmilyen jelentős befolyása a vildagliptin farmakokinetikájára.

Metformin

Felszívódás
Egyetlen per os metformin dózis után a maximális plazmakoncentráció (Cmax) kb. 2,5 óra múlva alakul ki. Egészséges önkénteseknél egy 500 mg-os metformin tabletta abszolút biohasznosulása kb. 50‑60%. Egy orális dózis után a székletből visszanyerhető, nem felszívódott frakció 20‑30% volt.

Szájon át történő alkalmazást követően a metformin felszívódása telíthető és nem teljes. Feltételezések szerint a metformin felszívódásának farmakokinetikája nem lineáris. A szokásos metformin dózisok és adagolási rend esetén az egyensúlyi plazmakoncentráció 24‑48 órán belül alakul ki, és általában kevesebb mint 1 μg/ml. Kontrollos klinikai vizsgálatokban a legmagasabb metformin plazmaszintek (Cmax) nem haladták meg a 4 μg/ml-t, még maximális dózisoknál sem.

A táplálék némiképp hátráltatja a metformin felszívódását, és csökkenti annak mértékét. Egy 850 mg‑os dózis alkalmazását követően a plazma csúcskoncentráció 40%-kal alacsonyabb volt, az AUC 25%-kal csökkent, és a plazma csúcskoncentráció eléréséig szükséges idő 35 perccel megnyúlt. Ennek a csökkenésnek a klinikai jelentősége nem ismert.

Eloszlás
A plazmafehérjékhez való kötődés elhanyagolható. A metformin a vörösvértestekben oszlik szét. Az átlagos megoszlási volumen (Vd) a 63‑276 l közti tartományba esik.

Biotranszformáció
A metformin változatlan formában ürül a vizelettel. Emberben nem azonosítottak metabolitokat.

Elimináció
A metformin renális excretióval eliminálódik. A metformin renális clearance értéke > 400 ml/perc, ami arra utal, hogy a metformin glomerulusfiltrációval és tubuláris szekrécióval eliminálódik. Egyetlen per os dózis után a látszólagos terminális felezési idő kb. 6,5 óra. Ha a veseműködés károsodott, a renális clearance a kreatinin-clearance csökkenés mértékével arányosan csökken, és így az eliminációs felezési idő megnyúlik, ami a metformin plazmaszintjének emelkedéséhez vezet.


5.3	A preklinikai biztonságossági vizsgálatok eredményei

A vildagliptin/metformin-hidroklorid kombinációban lévő hatóanyagok kombinációjával legfeljebb 13 hétig tartó állatkísérleteket végeztek. A kombinációval kapcsolatba hozható, új toxicitásokat nem észleltek. Az alábbi adatok a vildagliptinnel vagy metforminnal külön-külön végzett vizsgálatokból származó eredmények.

Vildagliptin

Kutyáknál az intrakardiális ingerületvezetés lassulását figyelték meg, a „hatást nem okozó” dózis 15 mg/ttkg volt (a Cmax alapján a humán expozíció 7‑szerese).

Patkányoknál és egereknél habos alveoláris makrofágok akkumulációját figyelték meg a tüdőkben. A „hatást nem okozó” dózis patkányoknál 25 mg/ttkg (az AUC alapján a humán expozíció 5‑szöröse), míg egereknél 750 mg/ttkg volt (a humán expozíció 142‑szerese).

Kutyáknál emésztőrendszeri tüneteket figyeltek meg, elsősorban laza székletet, nyákos székletet, hasmenést és magasabb dózisok mellett véres székletet. A „hatást nem okozó” dózist nem határozták meg.

A hagyományos in vitro és in vivo genotoxicitási vizsgálatokban a vildagliptin nem volt mutagén.

Egy pakányokkal végzett, a fertilitást és a korai embrionális fejlődést tanulmányozó vizsgálat nem utalt arra, hogy a vildagliptin károsan hatna a fertilitásra, a reproduktív teljesítményre vagy a korai embrionális fejlődésre. Az embriofoetalis toxicitást patkányoknál és nyulaknál vizsgálták. Patkányoknál a lengőbordák incidenciájának növekedését észlelték, ami az anyai testtömeg‑paraméterek csökkenéséhez társult, és a „hatást nem okozó” dózis 75 mg/ttkg volt (a humán expozíció 10‑szerese). Nyulak esetében a retardált fejlődésre utaló magzati súlycsökkenést és csontvázeltéréseket kizárólag súlyos anyai toxicitás jelenlétében figyeltek meg, a „hatást nem okozó” dózis 50 mg/ttkg volt (a humán expozíció 9‑szerese). Egy pre- és posztnatális fejlődési vizsgálatot végeztek patkányokkal. Elváltozásokat csak anyai toxicitás mellett, ≥ 150 mg/ttkg‑nál figyeltek meg az F1 generációban, köztük a testtömeg átmeneti csökkenését és a motoros aktivitás csökkenését.

Egy kétéves karcinogenitási vizsgálatot végeztek patkányokkal, 900 mg/ttkg‑ig terjedő orális dózisokkal (a maximális ajánlott dózisok melletti humán expozíció megközelítőleg 200‑szorosa). Nem észlelték a tumorok incidenciájának vildagliptinnek tulajdonítható növekedését. Egy másik kétéves karcinogenitási vizsgálatot egerekkel végeztek, 1000 mg/ttkg‑ig terjedő orális dózisokkal. Az emlő adenokarcinómák és a hemangioszarkómák incidenciájának növekedését figyelték meg, az adenokarcinómák esetén 500 mg/ttkg (a humán expozíció 59‑szerese), a hemangioszarkómák esetén 100 mg/ttkg (a humán expozíció 16‑szorosa) „hatást nem okozó” dózissal. Ezen tumorok incidenciájának egereknél észlelt növekedése nem jelent jelentős kockázatot emberek számára, mivel a vildagliptin és az elsődleges metabolitja nem genotoxikus, a tumorok előfordulását csak egyetlen fajban és csak nagyon magas szisztémás expozíció mellett észlelték.

Egy 13 hetes toxikológiai vizsgálatban makákóknál bőrléziókat írtak le ≥ 5 mg/ttkg/nap dózisok mellett. Ezek következetesen az akrális részeken (kezek, lábak, fülek és farok) helyezkedtek el. Az 5 mg/ttkg/nap dózis mellett (ami megközelítőleg megfelel a 100 mg‑os dózis melletti humán AUC‑expozíciónak) csak hólyagokat figyeltek meg. Ezek a kezelés folytatása ellenére reverzibilisek voltak, és nem jártak kórszövettani eltérésekkel. Leírtak pikkelyes, illetve lemezes hámlást, pörkképződést és farokfekélyeket, a megfelelő kórszövettani elváltozásokkal, ≥ 20 mg/ttkg/nap dózis mellett (a 100 mg‑os humán dózis melletti AUC‑expozíció megközelítőleg 3‑szorosa). A farok nekrotikus lézióit figyelték meg ≥ 80 mg/ttkg dózis mellett. A 160 mg/ttkg/nap dózissal kezelt majmoknál egy négyhetes gyógyulási időszak alatt a bőrléziók irreverzibilisnek bizonyultak.

Metformin

A metforminra a hagyományos – farmakológiai biztonságossági, ismételt adagolású dózistoxicitási, genotoxicitási, karcinogenitási és reprodukcióra kifejtett toxicitási – vizsgálatokból származó nem klinikai jellegű adatok azt igazolták, hogy a készítmény alkalmazásakor humán vonatkozásban különleges kockázat nem várható.


6.	GYÓGYSZERÉSZETI JELLEMZŐK

6.1	Segédanyagok felsorolása

Tablettamag

hidroxipropil-cellulóz;
alacsony szubsztitúciós fokú hidroxipropil-cellulóz;
mikrokristályos cellulóz;
magnézium‑sztearát.

Filmbevonat

hipromellóz 2910;
titán-dioxid (E171);
sárga vas-oxid (E172);
makrogol 6000;
talkum.

6.2	Inkompatibilitások

Nem értelmezhető.

6.3	Felhasználhatósági időtartam

2 év.

6.4	Különleges tárolási előírások

Ez a gyógyszer nem igényel különleges tárolást.

6.5	Csomagolás típusa és kiszerelése

Alumínium/alumínium buborékcsomagolás. 30 db, 60 db vagy 180 db filmtablettát tartalmazó kiszerelés.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.


7.	A FORGALOMBA HOZATALI ENGEDÉLY JOGOSULTJA

Accord Healthcare S.L.U
World Trade Center, Moll de Barcelona s/n, 
Edifici Est, 6a planta, 
08039 Barcelona, 
Spanyolország


8.	A FORGALOMBA HOZATALI ENGEDÉLY SZÁMA(I)

EU/1/21/1611/001-006


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2022. március 24


10.	A SZÖVEG ELLENŐRZÉSÉNEK DÁTUMA

A gyógyszerről részletes információ az Európai Gyógyszerügynökség internetes honlapján (http://www.ema.europa.eu/) található.

























II. MELLÉKLET

A.	A GYÁRTÁSI TÉTELEK VÉGFELSZABADÍTÁSÁÉRT FELELŐS GYÁRTÓ

B.	FELTÉTELEK VAGY KORLÁTOZÁSOK AZ ELLÁTÁS ÉS HASZNÁLAT KAPCSÁN

C.	A FORGALOMBA HOZATALI ENGEDÉLY EGYÉB FELTÉTELEI ÉS KÖVETELMÉNYEI

D.	FELTÉTELEK VAGY KORLÁTOZÁSOK A GYÓGYSZER BIZTONSÁGOS ÉS HATÉKONY ALKALMAZÁSÁRA VONATKOZÓAN


A.	A GYÁRTÁSI TÉTELEK VÉGFELSZABADÍTÁSÁÉRT FELELŐS GYÁRTÓ(K)

A gyártási tételek végfelszabadításáért felelős gyártó(k) neve és címe

LABORATORI FUNDACIÓ DAU
C/ C, 12-14 Pol. Ind. Zona Franca,
Barcelona, 08040, 
Spanyolország

Pharmadox Healthcare Ltd.
KW20A Kordin Industrial Park
Paola, PLA 3000
Málta

Accord Healthcare Polska Sp. z o.o.
Ul. Lutomierska 50, 
95-200 Pabianice, 
Lengyelország

Accord Healthcare B.V.
Winthontlaan 200, Utrecht, 3526 KV,
Hollandia

Accord Healthcare single member S.A. 
64th Km National Road Athens, 
Lamia, Schimatari, 32009, Görögország 

Az érintett gyártási tétel végfelszabadításáért felelős gyártó nevét és címét a gyógyszer betegtájékoztatójának tartalmaznia kell.


B.	FELTÉTELEK VAGY KORLÁTOZÁSOK AZ ELLÁTÁS ÉS HASZNÁLAT KAPCSÁN

Orvosi rendelvényhez kötött gyógyszer.


C.	A FORGALOMBA HOZATALI ENGEDÉLY EGYÉB FELTÉTELEI ÉS KÖVETELMÉNYEI

· Időszakos gyógyszerbiztonsági jelentések (Periodic safety update report, PSUR)

Erre a készítményre a PSUR-okat a 2001/83/EK irányelv 107c. cikkének (7) bekezdésében megállapított és az európai internetes gyógyszerportálon nyilvánosságra hozott uniós referencia időpontok listája (EURD lista), illetve annak bármely későbbi frissített változata szerinti követelményeknek megfelelően kell benyújtani.


D.	FELTÉTELEK VAGY KORLÁTOZÁSOK A GYÓGYSZER BIZTONSÁGOS ÉS HATÉKONY ALKALMAZÁSÁRA VONATKOZÓAN

· Kockázatkezelési terv

A forgalomba hozatali engedély jogosultja (MAH) kötelezi magát, hogy a forgalomba hozatali engedély 1.8.2 moduljában leírt, jóváhagyott kockázatkezelési tervben, illetve annak jóváhagyott frissített verzióiban részletezett, kötelező farmakovigilanciai tevékenységeket és beavatkozásokat elvégzi.

A frissített kockázatkezelési terv benyújtandó a következő esetekben:
1. ha az Európai Gyógyszerügynökség ezt indítványozza;
1. ha a kockázatkezelési rendszerben változás történik, főként azt követően, hogy olyan új információ érkezik, amely az előny/kockázat profil jelentős változásához vezethet, illetve (a biztonságos gyógyszeralkalmazásra vagy kockázat-minimalizálásra irányuló) újabb, meghatározó eredmények születnek.



























III. MELLÉKLET

CÍMKESZÖVEG ÉS BETEGTÁJÉKOZTATÓ

























A. CÍMKESZÖVEG



A KÜLSŐ CSOMAGOLÁSON FELTÜNTETENDŐ ADATOK

KÜLSŐ DOBOZ


1.	A GYÓGYSZER NEVE

Vildagliptin/Metformin hydrochloride Accord 50 mg/850 mg filmtabletta
vildagliptin/metformin-hidroklorid


2.	HATÓANYAG(OK) MEGNEVEZÉSE

50 mg vildagliptint és 850 mg metformin-hidrokloridot (ami 660 mg metforminnak felel meg) tartalmaz filmtablettánként.


3.	SEGÉDANYAGOK FELSOROLÁSA


4.	GYÓGYSZERFORMA ÉS TARTALOM

Filmtabletta

30 db filmtabletta
60 db filmtabletta
180 db filmtabletta


5.	AZ ALKALMAZÁSSAL KAPCSOLATOS TUDNIVALÓK ÉS AZ ALKALMAZÁS MÓDJA(I)

Szájon át történő alkalmazásra.
Használat előtt olvassa el a mellékelt betegtájékoztatót!


6.	KÜLÖN FIGYELMEZTETÉS, MELY SZERINT A GYÓGYSZERT GYERMEKEKTŐL ELZÁRVA KELL TARTANI

A gyógyszer gyermekektől elzárva tartandó!


7.	TOVÁBBI FIGYELMEZTETÉS(EK), AMENNYIBEN SZÜKSÉGES


8.	LEJÁRATI IDŐ

EXP


9.	KÜLÖNLEGES TÁROLÁSI ELŐÍRÁSOK


10.	KÜLÖNLEGES ÓVINTÉZKEDÉSEK A FEL NEM HASZNÁLT GYÓGYSZEREK VAGY AZ ILYEN TERMÉKEKBŐL KELETKEZETT HULLADÉKANYAGOK ÁRTALMATLANNÁ TÉTELÉRE, HA ILYENEKRE SZÜKSÉG VAN


11.	A FORGALOMBA HOZATALI ENGEDÉLY JOGOSULTJÁNAK NEVE ÉS CÍME

Accord Healthcare S.L.U
World Trade Center, Moll de Barcelona s/n, 
Edifici Est, 6a planta, 
08039 Barcelona, 
Spanyolország


12.	A FORGALOMBA HOZATALI ENGEDÉLY SZÁMA(I)

EU/1/21/1611/001
EU/1/21/1611/002
EU/1/21/1611/005


13.	A GYÁRTÁSI TÉTEL SZÁMA

Lot


14.	A GYÓGYSZER RENDELHETŐSÉGE


15.	AZ ALKALMAZÁSRA VONATKOZÓ UTASÍTÁSOK


16.	BRAILLE ÍRÁSSAL FELTÜNTETETT INFORMÁCIÓK

Vildagliptin/Metformin hydrochloride Accord 50 mg/850 mg


17.	EGYEDI AZONOSÍTÓ – 2D VONALKÓD

Egyedi azonosítójú 2D vonalkóddal ellátva.


18.	EGYEDI AZONOSÍTÓ OLVASHATÓ FORMÁTUMA

PC
SN
NN



A KÜLSŐ CSOMAGOLÁSON FELTÜNTETENDŐ ADATOK

BELSŐ DOBOZ (Három ilyen belső doboz kerül becsomagolásra egy 180 tablettát tartalmazó külső dobozba)


1.	A GYÓGYSZER NEVE

Vildagliptin/Metformin hydrochloride Accord 50 mg/850 mg filmtabletta
vildagliptin/metformin-hidroklorid


2.	HATÓANYAG(OK) MEGNEVEZÉSE

50 mg vildagliptint és 850 mg metformin-hidrokloridot (ami 660 mg metforminnak felel meg) tartalmaz filmtablettánként.


3.	SEGÉDANYAGOK FELSOROLÁSA


4.	GYÓGYSZERFORMA ÉS TARTALOM

Filmtabletta

60 db filmtabletta


5.	AZ ALKALMAZÁSSAL KAPCSOLATOS TUDNIVALÓK ÉS AZ ALKALMAZÁS MÓDJA(I)

Szájon át történő alkalmazásra.
Használat előtt olvassa el a mellékelt betegtájékoztatót!


6.	KÜLÖN FIGYELMEZTETÉS, MELY SZERINT A GYÓGYSZERT GYERMEKEKTŐL ELZÁRVA KELL TARTANI

A gyógyszer gyermekektől elzárva tartandó!


7.	TOVÁBBI FIGYELMEZTETÉS(EK), AMENNYIBEN SZÜKSÉGES

Több csomagot tartalmazó doboz alkotóeleme. A csomagolás önmagában külön nem eladható.

8.	LEJÁRATI IDŐ

EXP


9.	KÜLÖNLEGES TÁROLÁSI ELŐÍRÁSOK


10.	KÜLÖNLEGES ÓVINTÉZKEDÉSEK A FEL NEM HASZNÁLT GYÓGYSZEREK VAGY AZ ILYEN TERMÉKEKBŐL KELETKEZETT HULLADÉKANYAGOK ÁRTALMATLANNÁ TÉTELÉRE, HA ILYENEKRE SZÜKSÉG VAN


11.	A FORGALOMBA HOZATALI ENGEDÉLY JOGOSULTJÁNAK NEVE ÉS CÍME

Accord Healthcare S.L.U
World Trade Center, Moll de Barcelona s/n, 
Edifici Est, 6a planta, 
08039 Barcelona, 
Spanyolország


12.	A FORGALOMBA HOZATALI ENGEDÉLY SZÁMA(I)



13.	A GYÁRTÁSI TÉTEL SZÁMA

Lot


14.	A GYÓGYSZER RENDELHETŐSÉGE


15.	AZ ALKALMAZÁSRA VONATKOZÓ UTASÍTÁSOK


16.	BRAILLE ÍRÁSSAL FELTÜNTETETT INFORMÁCIÓK


17.	EGYEDI AZONOSÍTÓ – 2D VONALKÓD



18.	EGYEDI AZONOSÍTÓ OLVASHATÓ FORMÁTUMA




A BUBORÉKCSOMAGOLÁSON VAGY A FÓLIACSÍKON MINIMÁLISAN FELTÜNTETENDŐ ADATOK

BUBORÉKCSOMAGOLÁS


1.	A GYÓGYSZER NEVE

Vildagliptin/Metformin hydrochloride Accord 50 mg/850 mg Tabletta
vildagliptin/metformin-hidroklorid


2.	A FORGALOMBA HOZATALI ENGEDÉLY JOGOSULTJÁNAK NEVE

Accord


3.	LEJÁRATI IDŐ

EXP


4.	A GYÁRTÁSI TÉTEL SZÁMA

Lot


5.	EGYÉB INFORMÁCIÓK






A KÜLSŐ CSOMAGOLÁSON FELTÜNTETENDŐ ADATOK

KÜLSŐ DOBOZ


1.	A GYÓGYSZER NEVE

Vildagliptin/Metformin hydrochloride Accord 50 mg/1000 mg filmtabletta
vildagliptin/metformin-hidroklorid


2.	HATÓANYAG(OK) MEGNEVEZÉSE

50 mg vildagliptint és 1000 mg metformin-hidrokloridot (ami 780 mg metforminnak felel meg) tartalmaz filmtablettánként.


3.	SEGÉDANYAGOK FELSOROLÁSA


4.	GYÓGYSZERFORMA ÉS TARTALOM

Filmtabletta

30 db filmtabletta
60 db filmtabletta
180 db filmtabletta

5.	AZ ALKALMAZÁSSAL KAPCSOLATOS TUDNIVALÓK ÉS AZ ALKALMAZÁS MÓDJA(I)

Szájon át történő alkalmazásra.
Használat előtt olvassa el a mellékelt betegtájékoztatót!


6.	KÜLÖN FIGYELMEZTETÉS, MELY SZERINT A GYÓGYSZERT GYERMEKEKTŐL ELZÁRVA KELL TARTANI

A gyógyszer gyermekektől elzárva tartandó!


7.	TOVÁBBI FIGYELMEZTETÉS(EK), AMENNYIBEN SZÜKSÉGES


8.	LEJÁRATI IDŐ

EXP


9.	KÜLÖNLEGES TÁROLÁSI ELŐÍRÁSOK


10.	KÜLÖNLEGES ÓVINTÉZKEDÉSEK A FEL NEM HASZNÁLT GYÓGYSZEREK VAGY AZ ILYEN TERMÉKEKBŐL KELETKEZETT HULLADÉKANYAGOK ÁRTALMATLANNÁ TÉTELÉRE, HA ILYENEKRE SZÜKSÉG VAN


11.	A FORGALOMBA HOZATALI ENGEDÉLY JOGOSULTJÁNAK NEVE ÉS CÍME

Accord Healthcare S.L.U
World Trade Center, Moll de Barcelona s/n, 
Edifici Est, 6a planta, 
08039 Barcelona, 
Spanyolország


12.	A FORGALOMBA HOZATALI ENGEDÉLY SZÁMA(I)

EU/1/21/1611/003
EU/1/21/1611/004
EU/1/21/1611/006


13.	A GYÁRTÁSI TÉTEL SZÁMA

Lot


14.	A GYÓGYSZER RENDELHETŐSÉGE


15.	AZ ALKALMAZÁSRA VONATKOZÓ UTASÍTÁSOK


16.	BRAILLE ÍRÁSSAL FELTÜNTETETT INFORMÁCIÓK

Vildagliptin/Metformin hydrochloride Accord 50 mg/1000 mg


17.	EGYEDI AZONOSÍTÓ – 2D VONALKÓD

Egyedi azonosítójú 2D vonalkóddal ellátva.


18.	EGYEDI AZONOSÍTÓ OLVASHATÓ FORMÁTUMA

PC
SN
NN


A KÜLSŐ CSOMAGOLÁSON FELTÜNTETENDŐ ADATOK

BELSŐ DOBOZ (Három ilyen belső doboz kerül becsomagolásra egy 180 tablettát tartalmazó külső dobozba)


1.	A GYÓGYSZER NEVE

Vildagliptin/Metformin hydrochloride Accord 50 mg/850 mg filmtabletta
vildagliptin/metformin-hidroklorid


2.	HATÓANYAG(OK) MEGNEVEZÉSE

50 mg vildagliptint és 850 mg metformin-hidrokloridot (ami 660 mg metforminnak felel meg) tartalmaz filmtablettánként.


3.	SEGÉDANYAGOK FELSOROLÁSA


4.	GYÓGYSZERFORMA ÉS TARTALOM

Filmtabletta

60 db filmtabletta


5.	AZ ALKALMAZÁSSAL KAPCSOLATOS TUDNIVALÓK ÉS AZ ALKALMAZÁS MÓDJA(I)

Szájon át történő alkalmazásra.
Használat előtt olvassa el a mellékelt betegtájékoztatót!


6.	KÜLÖN FIGYELMEZTETÉS, MELY SZERINT A GYÓGYSZERT GYERMEKEKTŐL ELZÁRVA KELL TARTANI

A gyógyszer gyermekektől elzárva tartandó!


7.	TOVÁBBI FIGYELMEZTETÉS(EK), AMENNYIBEN SZÜKSÉGES

Több csomagot tartalmazó doboz alkotóeleme. A csomagolás önmagában külön nem eladható.

8.	LEJÁRATI IDŐ

EXP


9.	KÜLÖNLEGES TÁROLÁSI ELŐÍRÁSOK


10.	KÜLÖNLEGES ÓVINTÉZKEDÉSEK A FEL NEM HASZNÁLT GYÓGYSZEREK VAGY AZ ILYEN TERMÉKEKBŐL KELETKEZETT HULLADÉKANYAGOK ÁRTALMATLANNÁ TÉTELÉRE, HA ILYENEKRE SZÜKSÉG VAN


11.	A FORGALOMBA HOZATALI ENGEDÉLY JOGOSULTJÁNAK NEVE ÉS CÍME

Accord Healthcare S.L.U
World Trade Center, Moll de Barcelona s/n, 
Edifici Est, 6a planta, 
08039 Barcelona, 
Spanyolország


12.	A FORGALOMBA HOZATALI ENGEDÉLY SZÁMA(I)



13.	A GYÁRTÁSI TÉTEL SZÁMA

Lot


14.	A GYÓGYSZER RENDELHETŐSÉGE


15.	AZ ALKALMAZÁSRA VONATKOZÓ UTASÍTÁSOK


16.	BRAILLE ÍRÁSSAL FELTÜNTETETT INFORMÁCIÓK


17.	EGYEDI AZONOSÍTÓ – 2D VONALKÓD



18.	EGYEDI AZONOSÍTÓ OLVASHATÓ FORMÁTUMA


A BUBORÉKCSOMAGOLÁSON VAGY A FÓLIACSÍKON MINIMÁLISAN FELTÜNTETENDŐ ADATOK

BUBORÉKCSOMAGOLÁS


1.	A GYÓGYSZER NEVE

Vildagliptin/Metformin hydrochloride Accord 50 mg/1000 mg Tabletta
vildagliptin/metformin-hidroklorid


2.	A FORGALOMBA HOZATALI ENGEDÉLY JOGOSULTJÁNAK NEVE

Accord


3.	LEJÁRATI IDŐ

EXP


4.	A GYÁRTÁSI TÉTEL SZÁMA

Lot


5.	EGYÉB INFORMÁCIÓK



























B. BETEGTÁJÉKOZTATÓ


Betegtájékoztató: Információk a felhasználó számára

Vildagliptin/Metformin hydrochloride Accord 50 mg/850 mg filmtabletta
Vildagliptin/Metformin hydrochloride Accord 50 mg/1000 mg filmtabletta
vildagliptin/metformin-hidroklorid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Vildagliptin/Metformin hydrochloride Accord és milyen betegségek esetén alkalmazható?
2.	Tudnivalók a Vildagliptin/Metformin hydrochloride Accord szedése előtt
3.	Hogyan kell szedni a Vildagliptin/Metformin hydrochloride Accord-ot?
4.	Lehetséges mellékhatások
5.	Hogyan kell a Vildagliptin/Metformin hydrochloride Accord-ot tárolni?
6.	A csomagolás tartalma és egyéb információk


1.	Milyen típusú gyógyszer a Vildagliptin/Metformin hydrochloride Accord és milyen betegségek esetén alkalmazható?

A Vildagliptin/Metformin hydrochloride Accord hatóanyagai a vildagliptin és a metformin‑hidroklorid, amelyek szájon át alkalmazandó, cukorbetegség kezelésére szolgáló gyógyszerek (az „orális antidiabetikumok”) csoportjába tartoznak.

A Vildagliptin/Metformin hydrochloride Accord a 2‑es típusú cukorbetegségben szenvedő felnőttek kezelésére szolgál. A cukorbetegségnek ezt a fajtáját nem inzulinfüggő cukorbetegségnek is nevezik. A Vildagliptin/Metformin hydrochloride Accord-ot akkor alkalmazzák, ha a cukorbetegséget nem lehet kizárólag diétával és testmozgással és/vagy a cukorbetegség kezelésére alkalmazott egyéb gyógyszerekkel (inzulin vagy szulfonilureák) beállítani.

A 2‑es típusú cukorbetegség akkor alakul ki, ha a szervezet nem termel elég inzulint, vagy ha a szervezet által termelt inzulin nem úgy hat, ahogy kellene. Akkor is kialakulhat, ha a szervezet túl sok glükagont termel.

Mind az inzulint, mind a glükagont a hasnyálmirigy termeli. Az inzulin a vércukorszintet csökkenti, főként étkezéseket követően. A glükagon a cukor termelődését serkenti a májban, ami a vércukorszint emelkedéséhez vezet.

Hogyan hat a Vildagliptin/Metformin hydrochloride Accord?
Mindkét hatóanyag, a vildagliptin és a metformin is segít a vércukorszintet beállítani. A vildagliptin nevű hatóanyag úgy hat, hogy a hasnyálmirigyet több inzulin és kevesebb glükagon termelésére serkenti. A metformin nevű hatóanyag úgy hat, hogy segíti a szervezet jobb inzulin-felhasználását. Ez a gyógyszer bizonyítottan csökkenti a vércukorszintet, ami segíthet a cukorbetegség szövődményeinek megelőzésében.


2.	Tudnivalók a Vildagliptin/Metformin hydrochloride Accord szedése előtt 

Ne szedje a Vildagliptin/Metformin hydrochloride Accord-ot
· ha allergiás a vildagliptinre, a metforminra vagy a gyógyszer (6. pontban felsorolt) egyéb összetevőjére. Ha azt gondolja, hogy ezek bármelyikére allergiás lehet, a Vildagliptin/Metformin hydrochloride Accord szedése előtt beszéljen kezelőorvosával.
· ha nem beállított cukorbetegsége (diabétesze) van, amely például súlyos hiperglikémiával (magas vércukorszinttel), hányingerrel, hányással, hasmenéssel, gyors testsúlyvesztéssel, tejsavas acidózissal (laktátacidózissal) (lásd „A tejsavas acidózis (laktátacidózis) kockázata” című részt) vagy ketoacidózissal jár. A ketoacidózis során a ketontesteknek nevezett anyagok felszaporodnak a vérben, ami diabéteszes prekómához (a kómát megelőző állapothoz) vezethet. Ennek tünetei közé tartozik a hasi fájdalom, a gyors és mély légzés, az aluszékonyság, vagy a szokatlan, gyümölcsös szagú lehelet. 
· ha nemrégiben szívrohama volt, vagy ha szívelégtelensége vagy súlyos vérkeringési zavara, netán nehézlégzése van, ami szívbetegség jele lehet.
· ha súlyos vesekárosodásban szenved.
· ha súlyos fertőzése van vagy szervezete nagyon sok vizet veszített (súlyos dehidráció).
· ha röntgenvizsgálathoz kontrasztanyagot fog kapni (a röntgenvizsgálat különleges fajtája, amikor injekcióban festékanyagot adnak be). Kérjük, olvassa el az ezzel kapcsolatos információt a „Figyelmeztetések és óvintézkedések” részben.
· ha májbetegsége van.
· ha túl sok alkoholt iszik (akár naponta, akár csak alkalmanként).
· ha szoptat (lásd még „Terhesség és szoptatás”).

Figyelmeztetések és óvintézkedések

A tejsavas acidózis (laktátacidózis) kockázata
A Vildagliptin/Metformin hydrochloride Accord egy nagyon ritka, de nagyon súlyos mellékhatást, az úgynevezett tejsavas acidózist (laktátacidózist) okozhat, különösen, ha az Ön veséi nem működnek megfelelően. A tejsavas acidózis (laktátacidózis) kialakulásának esélye szintén fokozódik nem beállított cukorbetegség (diabétesz), súlyos fertőzés, tartós éhezés vagy alkoholfogyasztás, testfolyadékhiány (dehidratáció; további tájékoztatást lásd alább), májproblémák és minden olyan betegség esetén, amelyben a test egy részének oxigénellátása csökken (mint például súlyos akut szívbetegségben).
Ha a fentiek közül bármelyik vonatkozik Önre, további utasításért forduljon kezelőorvosához.

Rövid ideig hagyja abba a Vildagliptin/Metformin hydrochloride Accord szedését, ha olyan betegsége van, amely jelentős testfolyadékhiánnyal (dehidratációval) járhat, például súlyos hányás, hasmenés, láz vagy magas környezeti hőmérséklet, vagy ha a szokásosnál kevesebb folyadékot fogyaszt. További utasításért forduljon kezelőorvosához.

Hagyja abba a Vildagliptin/Metformin hydrochloride Accord szedését, és haladéktalanul forduljon orvoshoz vagy keresse fel a legközelebbi kórházat, ha a tejsavas acidózis (laktátacidózis) tünetei közül néhányat tapasztal, mivel ez az állapot kómához vezethet.
A tejsavas acidózis (laktátacidózis) tünetei:
· hányás,
· hasi fájdalom,
· izomgörcsök,
· súlyos fáradtságérzéssel járó általános rosszullét,
· légzési nehézség,
· csökkent testhőmérséklet és lassú szívverés.

A tejsavas acidózis (laktátacidózis) olyan sürgősségi állapot, amely kórházi kezelést igényel.

Azonnal forduljon kezelőorvosához további utasításokért, ha:
• Ismert örökletes genetikai betegsége van, ami a mitokondriumokat (a sejteken belüli energiatermelő sejtalkotók) érinti, például MELAS (tejsavas acidózissal és sztrókszerű epizódokkal jelentkező mitokondriális enkefalopátia) szindróma vagy MIDD (anyai öröklődésű cukorbetegség és siketség).

• Az alábbi tünetek bármelyike jelentkezik a metformin‑kezelés megkezdése után: görcsroham, csökkent kognitív képességek, nehézség a test mozgatásában, idegkárosodásra utaló tünetek (például fájdalom vagy zsibbadás), migrén vagy siketség.

A Vildagliptin/Metformin hydrochloride Accord nem helyettesíti az inzulint. Ezért az 1‑es típusú cukorbetegség kezelésére Ön nem kaphat Vildagliptin/Metformin hydrochloride Accord‑ot.

A Vildagliptin/Metformin hydrochloride Accord szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel, ha hasnyálmirigy betegsége van, vagy volt valaha.

A Vildagliptin/Metformin hydrochloride Accord szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel, ha egy szulfonilureának nevezett, cukorbetegség‑elleni gyógyszert szed. Az alacsony vércukorszint (hipoglikémia) elkerülése érdekében lehet, hogy kezelőorvosa csökkenteni akarja az Ön szulfonilurea adagját, ha azt Vildagliptin/Metformin hydrochloride Accord‑dal együtt szedi.

Ha Ön korábban vildagliptint szedett, amit májbetegség miatt abba kellett hagyni, akkor nem szedheti ezt a gyógyszert.

A cukorbetegséghez társuló bőrelváltozások gyakori szövődményei a cukorbetegségnek. Ajánlatos betartania a kezelőorvos vagy a gondozását végző egészségügyi szakember által adott bőrápolási és lábápolási tanácsokat. Ajánlatos az is, hogy a Vildagliptin/Metformin hydrochloride Accord szedése alatt fokozott figyelmet fordítson az újonnan kialakuló hólyagokra vagy fekélyekre. Amennyiben ilyenek keletkeznek, azonnal forduljon kezelőorvosához.

Ha Önnek nagyobb műtétre van szüksége, a beavatkozás idejére és azt követően egy bizonyos időre fel kell függesztenie a Vildagliptin/Metformin hydrochloride Accord szedését. Kezelőorvosa dönt arról, hogy mikor kell abbahagynia, és mikor kell újra elkezdenie a Vildagliptin/Metformin hydrochloride Accord szedését.

A Vildagliptin/Metformin hydrochloride Accord‑kezelés megkezdése előtt egy, a máj működését értékelő vizsgálatot végeznek, melyet a kezelés első évében háromhavonta, majd azt követően rendszeresen fognak végezni Önnél. Erre azért van szükség, hogy a májenzimek szintjének emelkedését mielőbb kimutathassák.

A Vildagliptin/Metformin hydrochloride Accord-kezelés során kezelőorvosa legalább évente egyszer ellenőrzi az Ön veseműködését. Gyakoribb ellenőrzésekre lehet szükség időseknél vagy romló veseműködésű betegeknél.

Kezelőorvosa rendszeresen ellenőrizni fogja a vérében és a vizeletében lévő cukor mennyiségét.

Gyermekek és serdülők
A Vildagliptin/Metformin hydrochloride Accord alkalmazása nem ajánlott gyermekek és serdülők (18 évesnél fiatalabbak) számára.

Egyéb gyógyszerek és a Vildagliptin/Metformin hydrochloride Accord
Ha Önnél kontrasztanyagos röntgenvizsgálatra vagy más képalkotó vizsgálatra van szükség, amelynek során vérkeringésébe jódtartalmú kontrasztanyagot juttatnak, a vizsgálatot megelőzően vagy a vizsgálat idejére fel kell függesztenie a Vildagliptin/Metformin hydrochloride Accord szedését. Kezelőorvosa dönt arról, hogy mikor kell abbahagynia, és mikor kell újra elkezdenie a Vildagliptin/Metformin hydrochloride Accord szedését.

Feltétlenül tájékoztassa kezelőorvosát a jelenleg vagy nemrégiben szedett, valamint szedni tervezett egyéb gyógyszereiről. Gyakoribb vércukorszint-ellenőrzésre és veseműködés-ellenőrzésre lehet szüksége, illetve lehet, hogy kezelőorvosa módosítja a Vildagliptin/Metformin hydrochloride Accord adagját. Különösen fontos, hogy megemlítse az alábbiakat:
· glükokortikoidok, amelyeket rendszerint gyulladás kezelésére alkalmaznak,
· béta-2 agonisták, amelyeket rendszerint légzőszervi megbetegedések kezelésére alkalmaznak,
· egyéb, a cukorbetegség kezelésére alkalmazott gyógyszerek,
· vizeletürítést fokozó gyógyszerek (vízhajtók [diuretikumok]),
· fájdalomcsillapító és gyulladáscsökkentő gyógyszerek (nem-szteroid gyulladáscsökkentők és COX‑2-gátlók, például ibuprofén és celekoxib),
· egyes vérnyomáscsökkentő gyógyszerek (ACE-gátlók és angiotenzin-II-receptor-blokkolók),
· a pajzsmirigyre ható bizonyos gyógyszerek,
· az idegrendszerre ható bizonyos gyógyszerek,
· angina kezelésére szolgáló bizonyos gyógyszerek (például a ranolazin),
· HIV-fertőzés kezelésére alkalmazott bizonyos gyógyszerek (például a dolutegravir),
· a pajzsmirigydaganat egy meghatározott típusának (medulláris pajzsmirigyrák) kezelésére alkalmazott bizonyos gyógyszerek (például a vandetanib),
· a gyomorégés és gyomorfekélyek kezelésére alkamazott gyógyszerek (például cimetidin).

A Vildagliptin/Metformin hydrochloride Accord egyidejű bevétele alkohollal
Kerülje a túlzott alkoholfogyasztást a Vildagliptin/Metformin hydrochloride Accord szedése idején, mivel az alkohol megnövelheti a tejsavas acidózis (laktátacidózis) előfordulásának kockázatát (lásd a „Figyelmeztetések és óvintézkedések” című részt).

Terhesség és szoptatás
· Ha Ön terhes, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával. Kezelőorvosa megbeszéli Önnel a Vildagliptin/Metformin hydrochloride Accord terhesség alatt történő szedésével járó lehetséges kockázatokat.
· Ne alkalmazza a Vildagliptin/Metformin hydrochloride Accord-ot, ha szoptat (lásd még „Ne szedje a Vildagliptin/Metformin hydrochloride Accord-ot”).

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre
Ha szédülést érez a Vildagliptin/Metformin hydrochloride Accord alkalmazása alatt, ne vezessen gépjárművet, ne használjon szerszámokat és ne kezeljen semmilyen gépet.


3.	Hogyan kell szedni a Vildagliptin/Metformin hydrochloride Accord-ot?

A Vildagliptin/Metformin hydrochloride Accord adagja a beteg állapotától függ. A kezelőorvosa határozza meg, hogy pontosan mekkora Vildagliptin/Metformin hydrochloride Accord adagot kell bevennie.

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A gyógyszer ajánlott adagja egy 50 mg/850 mg‑os vagy egy 50 mg/1000 mg‑os filmtabletta naponta kétszer.

Ha vesekárosodásban szenved, előfordulhat, hogy kezelőorvosa alacsonyabb adagot ír fel. Abban az esetben is alacsonyabb adagot írhat fel a kezelőorvosa, ha egy szulfonilureának nevezett, cukorbetegség‑kezelésére alkalmazott gyógyszert szed.

Kezelőorvosa felírhatja ezt a gyógyszert önmagában vagy bizonyos egyéb, vércukorszintet csökkentő gyógyszerekkel együtt.

Mikor és hogyan kell bevenni a Vildagliptin/Metformin hydrochloride Accord-ot?
· A tablettákat egészben, egy pohár vízzel nyelje le.
· Vegyen be egy tablettát reggel és a másikat este, étkezés közben vagy közvetlenül azt követően. A tabletta közvetlenül étkezés után történő bevétele csökkenti a gyomorpanaszok kockázatát.

Továbbra is tartson be minden, a kezelőorvosától kapott, étrendjére vonatkozó tanácsot. Főleg akkor, ha cukorbetegeknek szóló fogyókúrás étrendet tart, azt tartsa akkor is, ha Vildagliptin/Metformin hydrochloride Accord-ot szed.

Ha az előírtnál több Vildagliptin/Metformin hydrochloride Accord-ot vett be
Ha az előírtnál több Vildagliptin/Metformin hydrochloride Accord tablettát vett be, vagy ha valaki más vette be az Ön tablettáit, haladéktalanul forduljon orvoshoz vagy gyógyszerészhez. Orvosi megfigyelésre lehet szüksége. Amennyiben fel kell keresnie orvost vagy egy kórház sürgősségi osztályát, vigye magával a gyógyszer csomagolását és ezt a betegtájékoztatót.

Ha elfelejtette bevenni a Vildagliptin/Metformin hydrochloride Accord-ot
Ha elfelejtett bevenni egy tablettát, vegye be a következő étkezéskor, kivéve, ha egyébként is itt lenne az ideje egy tabletta bevételének. Ne vegyen be kétszeres adagot (egyszerre két tablettát) a kihagyott tabletta pótlására.

Ha idő előtt abbahagyja a Vildagliptin/Metformin hydrochloride Accord szedését
Folytassa a gyógyszer szedését, amíg kezelőorvosa felírja Önnek, annak érdekében, hogy az továbbra is szabályozni tudja az Ön vércukorszintjét. Ne hagyja abba a Vildagliptin/Metformin hydrochloride Accord szedését, hacsak kezelőorvosa nem mondta Önnek. Ha bármilyen kérdése van azzal kapcsolatosan, hogy mennyi ideig szedje ezt a gyógyszert, beszélje meg kezelőorvosával.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Abba kell hagynia a Vildagliptin/Metformin hydrochloride Accord szedését, és azonnal fel kell keresnie kezelőorvosát, ha az alábbi mellékhatásokat észleli:
· Tejsavas acidózis (nagyon ritka: 10 000-ből legfeljebb 1 beteget érinthet):
A Vildagliptin/Metformin hydrochloride Accord egy nagyon ritka, de nagyon súlyos mellékhatást, az úgynevezett tejsavas acidózist (laktátacidózist) okozhat (lásd a „Figyelmeztetések és óvintézkedések” című részt). Ha ez bekövetkezik, hagyja abba a Vildagliptin/Metformin hydrochloride Accord szedését, és haladéktalanul forduljon orvoshoz vagy keresse fel a legközelebbi kórház sürgősségi osztályát, mivel a laktátacidózis kómához vezethet.
· Angioödéma (ritka: 1000 -ből legfeljebb 1 beteget érinthet): tünetei az arc, a nyelv vagy a torok feldagadása, nyelési nehézség, nehézlégzés, csalánkiütések vagy bőrkiütések hirtelen megjelenése, amelyek az „angioödémának” nevezett reakcióra utalhatnak.
· Májbetegség (hepatitisz) (nem gyakori: 100-ból legfeljebb 1 beteget érinthet): tünetei a bőr és a szemek sárgás elszíneződése, hányinger, étvágytalanság vagy sötét színű vizelet, amelyek májbetegségre (hepatitisz) utalhatnak.
· Hasnyálmirigy‑gyulladás (pankreátitisz) (nem gyakori: 100-ból legfeljebb 1 beteget érinthet): a tünetek közé tartozik az erős és tartós hasi (gyomortáji) fájdalom, ami a hátba sugározhat, valamint a hányinger és a hányás.

Egyéb mellékhatások
Néhány betegnél az alábbi mellékhatások jelentkeztek a Vildagliptin/Metformin hydrochloride Accord szedése alatt:
· Gyakori (10 -ből legfeljebb 1 beteget érinthet): torokfájás, orrfolyás, láz, viszkető bőrkiütés, túlzott izzadás, ízületi fájdalom, szédülés, fejfájás, remegés, amit nem lehet megállítani, székrekedés, hányinger, hányás, hasmenés, puffadás, gyomorégés, fájdalom a gyomorban és környékén (hasi fájdalom).
· Nem gyakori (100 -ból legfeljebb 1 beteget érinthet): fáradtság, gyengeség, fémes íz érzése, alacsony vércukorszint, étvágytalanság, kezek, bokák vagy lábak feldagadása (vizenyő), hidegrázás, hasnyálmirigy-gyulladás, izomfájdalom.
· Nagyon ritka (10 000 -ből legfeljebb 1 beteget érinthet): a vér magas tejsavszintje által okozott tünetek (úgynevezett laktátacidózis), mint például az álmosság vagy szédülés, erős hányinger vagy hányás, hasi fájdalom, szabálytalan szívverés vagy mély, gyorsult légzés; a bőr kivörösödése, viszketés; a B12-vitamin szintjének csökkenése (sápadtság, fáradtság, pszichés tünetek, mint például zavartság vagy memóriazavarok).

A gyógyszer forgalomba hozatala óta a következő mellékhatásokról számoltak még be:
· Előfordulási gyakorisága nem ismert (a gyakoriság a rendelkezésre álló adatokból nem állapítható meg): a test egyes területein kialakuló bőrhámlás vagy hólyagok, vérerek gyulladása (vaszkulitisz), amely bőrkiütést vagy a bőrfelszín alatti éles, lapos, piros, kör alakú foltokat, illetve véraláfutást eredményezhet.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Vildagliptin/Metformin hydrochloride Accord-ot tárolni?

· A gyógyszer gyermekektől elzárva tartandó!
· A buborékcsomagoláson és a dobozon feltüntetett lejárati idő „EXP” után ne szedje ezt a gyógyszert. 
· A lejárati idő az adott hónap utolsó napjára vonatkozik.
· Ez a gyógyszer nem igényel különleges tárolást.
· Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Vildagliptin/Metformin hydrochloride Accord?
· A készítmény hatóanyagai a vildagliptin és a metformin-hidroklorid.
· Vildagliptin/Metformin hydrochloride Accord 50 mg/850 mg filmtabletta:
50 mg vildagliptint és 850 mg metformin-hidrokloridot (ami 660 mg metforminnak felel meg) tartalmaz filmtablettánként.
· Vildagliptin/Metformin hydrochloride Accord 50 mg/1000 mg filmtabletta:
50 mg vildagliptint és 1000 mg metformin-hidrokloridot (ami 780 mg metforminnak felel meg) tartalmaz filmtablettánként.

· Egyéb összetevők: 
· Tablettamag: hidroxipropil-cellulóz, alacsony szubsztitúciós fokú hidroxipropil-cellulóz, mikrokristályos cellulóz, magnézium‑sztearát.
· Filmbevonat: hipromellóz 2910, titán-dioxid (E171), sárga vas-oxid (E172), makrogol 6000, talkum.

Milyen a Vildagliptin/Metformin hydrochloride Accord külleme és mit tartalmaz a csomagolás?
Vildagliptin/Metformin hydrochloride Accord 50 mg/850 mg filmtabletta 
Sárga, ovális, mindkét oldalán domború filmtabletta, egyik oldalán mélynyomott „GG2” jelöléssel, a másik oldala sima. A tabletta mérete körülbelül 20,15 × 8,00 mm.

Vildagliptin/Metformin hydrochloride Accord 50 mg/1000 mg filmtabletta 
Sötétsárga, ovális, mindkét oldalán domború filmtabletta, egyik oldalán mélynyomott „GG3” jelöléssel, a másik oldala sima. A tabletta mérete körülbelül 21,11 × 8,38 mm.

A Vildagliptin/Metformin hydrochloride Accord 30 db, 60 db vagy 180 db filmtablettát tartalmazó alumínium/alumínium buborékcsomagolásban kerül forgalomba. 

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Accord Healthcare S.L.U
World Trade Center, Moll de Barcelona s/n, 
Edifici Est, 6a planta, 
08039 Barcelona, 
Spanyolország

Gyártó
LABORATORI FUNDACIÓ DAU
C/ C, 12-14 Pol. Ind. Zona Franca,
Barcelona, 08040, 
Spanyolország

Pharmadox Healthcare Ltd.
KW20A Kordin Industrial Park
Paola, PLA 3000
Málta

Accord Healthcare Polska Sp. z o.o.
Ul. Lutomierska 50, 
95-200 Pabianice, 
Lengyelország

Accord Healthcare B.V.
Winthontlaan 200, Utrecht, 3526 KV,
Hollandia

Accord Healthcare single member S.A. 
64th Km National Road Athens, 
Lamia, Schimatari, 32009, Görögország 

A betegtájékoztató legutóbbi felülvizsgálatának dátuma:

Egyéb információforrások

A gyógyszerről részletes információ az Európai Gyógyszerügynökség internetes honlapján (http://www.ema.europa.eu) található.

